*Udkast, 21. januar 2019*

**Forslag**

til

Lov om ændring af udlændingeloven

(Bemyndigelse til at fastsætte integrationsrelevante krav som betingelse for tidsubegrænset opholdstilladelse på Færøerne, hjemmel til delegation af kompetence til at træffe afgørelse om ophold på Færøerne i første instans til færøske myndigheder og ændring af klageadgang i sådanne sager til Udlændingenævnet)

**§ 1**

 I udlændingeloven, jf. lovbekendtgørelse nr. 1117 af 2. oktober 2017, som ændret senest ved § 38 i lov nr. 1711 af 27. december 2018, foretages følgende ændringer:

**1.** I *§ 11* indsættes som *stk. 19:*

»*Stk. 19.* Udlændinge- og integrationsministeren kan efter forhandling med Færøernes landsstyre fastsætte nærmere regler om, at tidsubegrænset opholdstilladelse på Færøerne betinges af, at den pågældende udlænding har en integrationsrelevant tilknytning til Færøerne.«

**2.** Efter § 46 h indsættes:

 **»§ 46 i.** Udlændinge- og integrationsministeren kan efter forhandling med Færøernes landsstyre delegere kompetencen til at træffe afgørelse i første instans i sager om ophold på Færøerne til en færøsk myndighed i følgende sager:

1. Sager om opholdstilladelse til udlændinge, som tidligere har haft dansk indfødsret, jf. § 9, stk. 1, nr. 1, i udlændingeloven som sat i kraft for Færøerne ved kongelig anordning.
2. Sager om opholdstilladelse som følge af familiemæssig tilknytning til personer bosiddende på Færøerne, jf. § 9, stk. 1, nr. 2-4, og § 9, stk. 2, nr. 1 og 4, i udlændingeloven som sat i kraft for Færøerne ved kongelig anordning.
3. Sager om opholdstilladelse som følge af beskæftigelsesmæssige eller erhvervsmæssige hensyn på Færøerne, jf. § 9, stk. 2, nr. 3, i udlændingeloven som sat i kraft for Færøerne ved kongelig anordning og lov for Færøerne om udlændinges adgang til opholdstilladelse med henblik på visse former for beskæftigelse.
4. Sager om opholdstilladelse som religiøs forkynder, studerende eller med henblik på praktik- eller au pair-ophold, jf. § 9, stk. 2, nr. 4, i udlændingeloven som sat i kraft for Færøerne ved kongelig anordning.
5. Sager om opholdstilladelse som medfølgende familiemedlem til personer, der har fået opholdstilladelse på Færøerne som studerende eller på baggrund af beskæftigelse, jf. § 9, stk. 2, nr. 4, i udlændingeloven som sat i kraft for Færøerne ved kongelig anordning.

 *Stk. 2.* Stk. 1 omfatter desuden afgørelser om afvisning af ansøgninger, jf. § 9, stk. 7, i udlændingeloven som sat i kraft for Færøerne ved kongelig anordning, afgørelser om forlængelse af opholdstilladelse, jf. § 11, stk. 2, i udlændingeloven som sat i kraft for Færøerne ved kongelig anordning, afgørelser om tidsubegrænset opholdstilladelse, jf. § 11, stk. 3 og 4, i udlændingeloven som sat i kraft for Færøerne ved kongelig anordning, konstatering af bortfald af opholdstilladelse og afgørelser om, at en opholdstilladelse ikke skal anses for bortfaldet, jf. §§ 17 og 18 i udlændingeloven som sat i kraft for Færøerne ved kongelig anordning, afgørelser om inddragelse af opholdstilladelse, jf. § 19 i udlændingeloven som sat i kraft for Færøerne ved kongelig anordning, afgørelser om opsættende virkning, jf. § 33 i udlændingeloven som sat i kraft for Færøerne ved kongelig anordning, samt afgørelser om identitetsfastlæggelse, fastsættelse af alder i forbindelse med en ansøgning om opholdstilladelse som følge af en familiemæssig tilknytning til en person bosiddende på Færøerne, tilbagerejsetilladelse og laisser-passez.

 *Stk. 3.* Er kompetencen til at træffe afgørelse delegeret til en færøsk myndighed i medfør af stk. 1, indhenter den færøske myndighed en bindende indstilling fra Udlændingestyrelsen eller Styrelsen for International Rekruttering og Integration om, hvorvidt udlændingen er udelukket fra at opnå eller bevare opholdstilladelse på Færøerne, jf. § 10 i udlændingeloven som sat i kraft for Færøerne ved kongelig anordning. Indstillingen, der ikke er en afgørelse, skal lægges til grund ved den færøske myndigheds afgørelse af sagen.«

**3.** I *§ 52 b* indsættes efter stk. 5 som nyt stykke:

 »*Stk. 6*. Udlændingenævnet kan endvidere behandle klager over afgørelser, der træffes i første instans af en færøsk myndighed i medfør af § 46 i.«

Stk. 6 og 7 bliver herefter stk. 7 og 8.

**4.** I *§ 52 b, stk. 6,* der bliver stk. 7, ændres »stk. 1-5« til: »stk. 1-6«.

**§ 2**

 *Stk. 1*. Loven træder i kraft den 1. juli 2019.

 *Stk. 2*. Lovens § 1, nr. 2-4, finder ikke anvendelse på sager om ophold på Færøerne, som på tidspunktet for udlændinge- og integrationsministerens beslutning om at delegere kompetence til at træffe afgørelse til en færøsk myndighed efter udlændingelovens § 46 i, stk. 1, er under behandling i Udlændingestyrelsen, Styrelsen for International Rekruttering og Integration eller Udlændinge- og Integrationsministeriet. For sådanne sager finder de hidtil gældende regler anvendelse.

**§ 3**

Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne med de ændringer, som de færøske forhold tilsiger.

*Bemærkninger til lovforslaget*

*Almindelige bemærkninger*

[1. Indledning og baggrund 5](#_Toc535493129)

[2. Hjemmel til delegation af kompetence til at træffe afgørelse om ophold på Færøerne i første instans 6](#_Toc535493130)

[2.1 Gældende ret 6](#_Toc535493131)

[2.1.1 Indledende bemærkninger 6](#_Toc535493132)

[2.1.2 Udlændinge, som tidligere har haft dansk indfødsret 6](#_Toc535493133)

[2.1.3 Familiesammenføring 7](#_Toc535493134)

[2.1.3.1 Ægtefæller og faste samlevere 7](#_Toc535493135)

[2.1.3.2 Mindreårige børn 9](#_Toc535493136)

[2.1.3.3 Forældre over 60 år 9](#_Toc535493137)

[2.1.3.4 Særlig tilknytning 10](#_Toc535493138)

[2.1.3.5 Ganske særlige grunde 10](#_Toc535493139)

[2.1.4 Opholds- og arbejdstilladelse med henblik på beskæftigelse 11](#_Toc535493140)

[2.1.4.1 Opholds- og arbejdstilladelse med henblik på almindelig beskæftigelse 11](#_Toc535493141)

[2.1.4.2 Lov for Færøerne om udlændinges adgang til opholdstilladelse med henblik på visse former for beskæftigelse 13](#_Toc535493142)

[2.1.4.3 Sportsaftalen 17](#_Toc535493143)

[2.1.5 Studie og praktikophold 17](#_Toc535493144)

[2.1.5.1 Studie 17](#_Toc535493145)

[2.1.5.2 Praktikophold 18](#_Toc535493146)

[2.1.6 Au pair 18](#_Toc535493147)

[2.1.7 Medfølgende familiemedlemmer 18](#_Toc535493148)

[2.1.8 Forlængelse og inddragelse af opholdstilladelser 18](#_Toc535493149)

[2.1.8.1 Forlængelse 18](#_Toc535493150)

[2.1.8.2 Nægtelse af forlængelse og inddragelse af opholdstilladelse 19](#_Toc535493151)

[2.1.9 Bortfald af opholdstilladelse 20](#_Toc535493152)

[2.1.10 Tidsubegrænset (permanent) opholdstilladelse 21](#_Toc535493153)

[2.1.11 Udelukkelsesgrundene 21](#_Toc535493154)

[2.1.12 Frist for udrejse 22](#_Toc535493155)

[2.1.13 Indgivelse og afvisning af ansøgning 22](#_Toc535493156)

[2.1.14 Tilbagerejsetilladelse og andre sagsbehandlingsskridt 24](#_Toc535493157)

[2.1.15 Kompetenceregler 24](#_Toc535493158)

[2.2 Forslag 25](#_Toc535493159)

[3. Ændret klageadgang ved delegation af afgørelseskompetence i første instans til færøske myndigheder 28](#_Toc535493160)

[3.1 Gældende ret 28](#_Toc535493161)

[3.2 Forslag 29](#_Toc535493162)

[4. Bemyndigelse til at fastsætte integrationsrelevante krav som betingelse for tidsubegrænset opholdstilladelse på Færøerne 30](#_Toc535493163)

[4.1 Gældende ret 30](#_Toc535493164)

[4.2 Forslag 32](#_Toc535493165)

[5. Forholdet til internationale konventioner 32](#_Toc535493166)

[5.1 Indledende bemærkninger 32](#_Toc535493167)

[5.2 Retten til respekt for familielivet 33](#_Toc535493168)

[5.3 Forbud mod usaglig forskelsbehandling 34](#_Toc535493169)

[5.4 Artikel 2 i fjerde tillægsprotokol til Den Europæiske Menneskerettighedskonvention 34](#_Toc535493170)

[5.5 FN's Handicapkonvention 35](#_Toc535493171)

[5.6 CEDAW-konventionen 35](#_Toc535493172)

[5.7 FN's Børnekonvention 35](#_Toc535493173)

[5.8 Schengenkonventionen 36](#_Toc535493174)

[6. Økonomiske konsekvenser og implementeringskonsekvenser for det offentlige 37](#_Toc535493175)

[7. Økonomiske og administrative konsekvenser for erhvervslivet mv. 37](#_Toc535493176)

[8. Administrative konsekvenser for borgere 37](#_Toc535493177)

[9. Miljømæssige konsekvenser 37](#_Toc535493178)

[10. Forholdet til EU-retten 37](#_Toc535493179)

[11. Hørte myndigheder mv. 38](#_Toc535493180)

[12. Sammenfattende skema 38](#_Toc535493181)

# Indledning og baggrund

Færøerne og Danmark betragtes som adskilte rejse- og opholdsområder. Det indebærer, at en opholdstilladelse på Færøerne ikke giver ret til ophold i Danmark og omvendt.

Udlændingeområdet og grænsekontrollen på Færøerne henhører fortsat under rigsmyndighederne (regering og Folketing). Reglerne om opholds- og arbejdstilladelse på Færøerne reguleres af den for Færøerne gældende udlændingelov, jf. anordning nr. 182 af 22. marts 2001 om ikrafttræden af udlændingeloven for Færøerne (med senere ændringer), og lov nr. 462 af 17. juni 2008 for Færøerne om udlændinges adgang til opholdstilladelse med henblik på visse former for beskæftigelse.

De færøske og de danske myndigheder har i flere år samarbejdet om at tilvejebringe grundlaget for de færøske myndigheders beslutning om at overtage udlændingeområdet og grænsekontrollen inden for rammerne af loven om de færøske myndigheders overtagelse af sager og sagsområder (overtagelsesloven). En overtagelse af sagsområdet vil bl.a. indebære, at de færøske myndigheder har den lovgivende og udøvende magt inden for de sager og sagsområder, der overgår til Færøerne. En eventuel snarlig overtagelse er imidlertid udfordret af en række principielle spørgsmål om forholdet til Danmarks Schengenforpligtelser, som søges afklaret med Kommissionen, hvilket har vist sig vanskeligt og tidskrævende.

Fra færøsk side har man på den baggrund udtrykt ønske om, at kompetencen til at træffe afgørelse i første instans i visse sager om udlændinges ophold på Færøerne – forinden en eventuel fuldstændig overdragelse af sagsområdet – delegeres fra de danske udlændingemyndigheder til færøske myndigheder.

Formålet med lovforslaget er således at understøtte det færøske ønske om, at færøske myndigheder kan overtage kompetencen til at afgøre visse sager om udlændinges ophold på Færøerne og dermed overtager den administrative myndighed i disse sager.

Det foreslås derfor, at udlændinge- og integrationsministeren efter forhandling med Færøernes landsstyre kan delegere kompetencen til at træffe afgørelse i første instans i visse sager om udlændinges ophold på Færøerne fra Udlændingestyrelsen og Styrelsen for International Rekruttering og Integration til en eller flere færøske udlændingemyndigheder.

Lovforslaget ændrer ikke ved de materielle regler om indrejse og ophold på Færøerne.

Der henvises til afsnit 2.

Det foreslås endvidere, at reglerne om klageadgang ændres i forbindelse med en delegation af afgørelseskompetencen, således at eventuel klage over de færøske myndigheders førsteinstansafgørelser om afslag på ophold på Færøerne i givet fald vil skulle indbringes for Udlændingenævnet fremfor som i dag til Udlændinge- og Integrationsministeriet.

Retstilstanden vil i disse situationer i øvrigt være uændret, og lovforslaget ændrer således ikke på adgangen til at klage over afslag på opholdstilladelse på Færøerne, dog således at den almindelige klagefrist til Udlændingenævnet også foreslås at gælde for sager om ophold på Færøerne efter en delegation.

Der henvises til afsnit 3.

Fra færøsk side er der desuden udtrykt ønske om, at integrationen af nyankomne udlændinge på Færøerne understøttes i udlændingelovgivningen gældende for Færøerne, således at adgangen til at opnå tidsubegrænset opholdstilladelse på Færøerne kan betinges af, at udlændingen har en stærk tilknytning til det færøske samfund.

Det foreslås derfor endelig, at udlændinge- og integrationsministeren efter forhandling med Færøernes landsstyre kan fastsætte nærmere regler om, at tidsubegrænset opholdstilladelse på Færøerne betinges af, at den pågældende udlænding har en integrationsrelevant tilknytning til Færøerne.

Der henvises til afsnit 4.

# Hjemmel til delegation af kompetence til at træffe afgørelse om ophold på Færøerne i første instans

## Gældende ret

### Indledende bemærkninger

Færøerne og Danmark betragtes som adskilte rejse- og opholdsområder. Dette indebærer, at en opholdstilladelse på Færøerne ikke giver ret til ophold i Danmark og omvendt.

Reglerne om opholds- og arbejdstilladelse på Færøerne reguleres af den for Færøerne gældende udlændingelov, jf. anordning nr. 182 af 22. marts 2001 om ikrafttræden af udlændingeloven for Færøerne som ændret ved anordning nr. 704 af 29. juni 2012, anordning nr. 677 af 17. juni 2013 og anordning nr. 168 af 14. februar 2017, mens reglerne om opholds- og arbejdstilladelse i Danmark reguleres af udlændingeloven. Reglerne om arbejdstilladelse i den for Færøerne gældende udlændingelov er suppleret med reglerne i lov nr. 462 af 17. juni 2008 for Færøerne om udlændinges adgang til opholdstilladelse med henblik på visse former for beskæftigelse.

I medfør af den for Færøerne gældende udlændingelov er der fastsat nærmere regler for udlændinges adgang til Færøerne i den for Færøerne gældende udlændingebekendtgørelse, jf. bekendtgørelse nr. 636 af 7. juni 2010 om udlændinges adgang til Færøerne, som ændret senest ved bekendtgørelse nr. 252 af 17. marts 2014.

### Udlændinge, som tidligere har haft dansk indfødsret

Efter den for Færøerne gældende udlændingeloves § 9, stk. 1, nr. 1, gives der efter ansøgning opholdstilladelse på Færøerne til en udlænding, som tidligere har haft dansk indfødsret.

Udlændinge, der opfylder betingelsen i § 9, stk. 1, nr. 1, har et retskrav på opholdstilladelse, medmindre de pågældende har indrejseforbud efter tidligere at være blevet udvist, jf. § 10, stk. 2, eller er omfattet af § 10, stk. 1, og dermed udelukket fra at opnå opholdstilladelse.

### Familiesammenføring

Udlændinge med familie på Færøerne har mulighed for at søge om opholdstilladelse efter reglerne om familiesammenføring i den for Færøerne gældende udlændingelovs § 9, stk. 1, nr. 2-4. Opholdstilladelse kan meddeles til ægtefæller, faste samlevende, mindreårige børn og forældre over 60 år.

Udlændinge, der opfylder betingelserne i § 9, stk. 1, nr. 2-4, har et retskrav på opholdstilladelse, medmindre de pågældende har indrejseforbud efter tidligere at være blevet udvist, jf. § 10, stk. 2, eller er omfattet af § 10, stk. 1, og dermed udelukket fra at opnå opholdstilladelse.

#### Ægtefæller og faste samlevere

Efter den for Færøerne gældende udlændingelovs § 9, stk. 1, nr. 2, litra a-d, gives der efter ansøgning opholdstilladelse til en udlænding over 18 år, som samlever på fælles bopæl i ægteskab eller fast samlivsforhold af længere varighed med en på Færøerne fastboende person over 18 år, der har dansk indfødsret, statsborgerskab i et af de andre nordiske lande eller opholdstilladelse som flygtning eller har haft tidsubegrænset opholdstilladelse i mere end de sidste tre år (ægtefællesammenføring).

Ved ansøgning om ægtefællesammenføring efter bestemmelsen skal en række krav være opfyldt, for at opholdstilladelse kan meddeles. Der stilles krav til ægtefællerne/samleverne og nogle helt grundlæggende krav til ægteskabet/samlivet. Der gælder derudover en række specifikke krav til den person, der bor på Færøerne.

Ægteskabet skal være retsgyldigt og skal dermed kunne anerkendes efter færøsk ret, ligesom der ikke må være tale om, at ægteskabet er indgået proforma, jf. § 9, stk. 9. Der vil være tale om et proformaægteskab, såfremt det vurderes, at ægteskabet er indgået med det afgørende formål at opnå opholdstilladelse for den ene af parterne. Disse helt grundlæggende betingelser til ægteskabet kan ikke fraviges.

For samlevende par, som ikke er gift, eller hvor ægteskabet ikke kan anerkendes efter færøsk ret, stilles der krav om, at samlivsforholdet skal have været længerevarende og fast. Der gælder ikke nogen bestemt tidsgrænse for samlivets varighed, og det afgøres således efter en konkret og individuel vurdering, om et parforhold har en sådan fasthed og varighed, at det kan give grundlag for opholdstilladelse. Ved denne vurdering lægges bl.a. vægt på varigheden af parternes bekendtskab og deres eventuelle samliv i udlandet og på Færøerne. I almindelighed antages det, at 1½-2 års samliv på fælles bopæl vil være tilstrækkeligt til, at der foreligger et fast samlivsforhold af længere varighed. Det skal normalt kunne dokumenteres, at parterne har boet sammen i 1½-2 år på den samme adresse, f.eks. i form af fælles huslejekontrakt, bopælsattest, breve sendt til den samme adresse, fælles forsikringer eller bankkonti o. lign.

Begge ægtefæller/samlevere skal være over 18 år, og de skal som udgangspunkt bo sammen på samme adresse på Færøerne, når den udenlandske ægtefælle/samlever er meddelt opholdstilladelse på Færøerne, jf. § 9, stk. 1, nr. 2.

Referencen skal være fastboende på Færøerne og skal enten være dansk (§ 9, stk. 1, nr. 2, litra a) eller nordisk statsborger (§ 9, stk. 1, nr. 2, litra b), have opholdstilladelse på Færøerne efter § 7 (§ 9, stk. 1, nr. 2, litra c), eller have haft tidsubegrænset (permanent) opholdstilladelse på Færøerne i mere end de seneste 3 år (§ 9, stk. 1, nr. 2, litra d).

Hvis opholdstilladelse ved fast samlivsforhold skal meddeles efter § 9, stk. 1, nr. 2, litra d, skal opholdstilladelse betinges af, at samleveren (referencen) påtager sig at forsørge ansøgeren, ligesom samleveren (referencen) skal kunne dokumentere, at han eller hun er i stand til at forsørge sin udenlandske samlever (forsørgelseskravet) jf. § 9, stk. 4, 1. og 2. pkt.

Færøernes landsstyre afgiver efter anmodning fra Udlændingestyrelsen en udtalelse om, hvorvidt den person, der bor på Færøerne, i medfør af forsørgelseskravet efter § 9, stk. 4, er i stand til at forsørge ansøgeren (ægtefællen eller samleveren), jf. § 9, stk. 12.

Har referencen (garanten) påtaget sig at forsørge ansøgeren, jf. § 9, stk. 4, og ydes der senere ansøgeren hjælp efter lov for Færøerne om offentlig forsorg til forsørgelse, skal de færøske myndigheder pålægge referencen (garanten) at betale for hjælpen, jf. § 9, stk. 5. En sådan betaling skal af de færøske myndigheder inddrives hos garanten efter de færøske regler om inddrivelse af personlige skatter.

Medmindre referencen har dansk indfødsret, kan ægtefællesammenføring kun gives, hvis ægtefællernes eller samlevernes samlede tilknytning til Færøerne mindst svarer til ægtefællernes eller samlevernes samlede tilknytning til Grønland, Danmark eller et andet land, eller såfremt særlige personlige forhold i øvrigt taler derfor (tilknytningskrav), jf. § 9, stk. 10. Afgørelse efter tilknytningskravet træffes på grundlag af en lang række konkrete forhold, herunder referencens og ansøgerens familiemæssige forhold på Færøerne og i ansøgerens hjemland, herunder referencens samvær med mindreårige særbørn på Færøerne, varighed af referencens ophold på Færøerne og tilknytning til arbejdsmarkedet m.v. Tilknytningskravet vil som det altovervejende udgangspunkt ikke kunne anses for opfyldt, hvis en ansøger aldrig har været på Færøerne. Har ansøgeren ingen anden tilknytning til Færøerne, end hvad der følger af, at den pågældende har indgået ægteskab med en på Færøerne boende person, vil kravet som udgangspunkt kun kunne anses for opfyldt, såfremt ægtefællen på Færøerne har overvejende tilknytning til Færøerne.

Referencen skal, medmindre særlige grunde taler derimod, godtgøre at råde over sin egen bolig af rimelig størrelse (boligkravet), jf. § 9, stk. 11. Færøernes landsstyre afgiver efter anmodning fra Udlændingestyrelsen en udtalelse herom, jf. § 9, stk. 13.

Som udgangspunkt skal alle betingelser være opfyldt. Der kan dog være særlige tilfælde, hvor der vil blive givet tilladelse til familiesammenføring, selv om en eller flere af betingelserne ikke er opfyldt. I visse tilfælde vil et krav således kunne fraviges, hvor ganske særlige grunde taler imod, at kravet stilles, herunder såfremt det vil stride mod internationale forpligtelser, f.eks. Den Europæiske Menneskerettighedskonventions artikel 8 om retten til et familieliv m.v., at meddele afslag. Opholdstilladelse vil i disse tilfælde meddeles efter § 9, stk. 2, nr. 4, jf. nedenfor. Det vil eksempelvis normalt være tilfældet, hvis referencen har opholdstilladelse efter § 7 (asyl), idet familielivet altovervejende ikke vil kunne udøves i et fælles hjemland på grund af risikoen for asylrelevant forfølgelse.

#### Mindreårige børn

Mindreårige udlændinge kan meddeles opholdstilladelse på Færøerne, jf. den for Færøerne gældende udlændingelovs § 9, stk. 1, nr. 3, når en række betingelser er opfyldt, herunder at forælderen bor fast på Færøerne, og at slægtskabet er dokumenteret. Slægtskabet kan dokumenteres bl.a. ved fødselsattest, såfremt en sådan kan lægges til grund, eller ved foretagelse af en DNA-undersøgelse, jf. § 40 c.

Det er en betingelse, at barnet er under 18 år på tidspunktet for ansøgningens indgivelse. Herudover skal den forælder, der bor på Færøerne (eller dennes ægtefælle), være fastboende på Færøerne.

Endvidere er det en betingelse, at barnet efter familiesammenføringen bor hos forælderen/forældrene, at barnets forælder på Færøerne har del i forældremyndigheden, og at barnet ikke har stiftet selvstændig familie, eksempelvis ved indgåelse af ægteskab eller etablering af et fast samlivsforhold.

Såfremt særlige grunde taler derfor, f.eks. hvis der ikke har været forudgående kontakt mellem den herboende af forældrene og det pågældende barn i en lang periode forud for ansøgningen om familiesammenføring, kan opholdstilladelse efter § 9, stk. 1, nr. 3, når referencen ikke har dansk indfødsret, statsborgerskab i Finland, Island, Norge eller Sverige eller opholdstilladelse efter § 7 (asyl), betinges af, at referencen opfylder forsørgelses- og/eller boligkravet, jf. § 9, stk. 4, sidste punktum, og § 9, stk. 11, sidste punktum.

#### Forældre over 60 år

Efter den for Færøerne gældende udlændingelovs § 9, stk. 1, nr. 4, gives der efter ansøgning opholdstilladelse (familiesammenføring) til forældre over 60 år til et barn med dansk indfødsret eller statsborgerskab i Finland, Island, Norge eller Sverige eller til et barn med opholdstilladelse på Færøerne efter § 7 (asyl).

En sådan opholdstilladelse skal betinges af, at referencen påtager sig at forsørge ansøgeren, og – medmindre særlige grunde taler derimod – godtgør at være i stand hertil, jf. § 9, stk. 4, 1. og 2. pkt. Har referencen (garanten) påtaget sig at forsørge ansøgeren, jf. § 9, stk. 4, og ydes der senere ansøgeren hjælp efter lov for Færøerne om offentlig forsorg til forsørgelse, skal de færøske myndigheder pålægge referencen (garanten) at betale for hjælpen, jf. § 9, stk. 5. En sådan betaling skal af de færøske myndigheder inddrives hos garanten efter de færøske regler om inddrivelse af personlige skatter.

Færøernes landsstyre afgiver efter anmodning fra Udlændingestyrelsen en udtalelse om, hvorvidt den person, der bor på Færøerne, i medfør af forsørgelseskravet efter § 9, stk. 4, er i stand til at forsørge ansøgeren (ægtefællen eller samleveren), jf. § 9, stk. 12.

Desuden skal referencen, medmindre særlige grunde taler derimod, godtgøre at råde over sin egen bolig af rimelig størrelse (boligkravet), jf. § 9, stk. 11. Boligkravet anses også for opfyldt, hvis det kan godtgøres, at forældrene efter gennemførelsen af familiesammenføringen råder over deres egen bolig af rimelig størrelse. Færøernes landsstyre afgiver efter anmodning fra Udlændingestyrelsen en udtalelse herom, jf. § 9, stk. 13.

#### Særlig tilknytning

Efter den for Færøerne gældende udlændingelovs § 9, stk. 2, nr. 1, kan der i særlige tilfælde gives opholdstilladelse til en udlænding, der uden for de i § 9, stk. 1, nævnte tilfælde har nær familiemæssig eller lignende tilknytning til en på Færøerne fastboende person.

Det primære anvendelsesområde for bestemmelsen i § 9 stk. 2, nr. 1, er meddelelse af opholdstilladelse til mindreårige udlændinge hos andre end forældremyndighedens indehaver med henblik på adoption, ophold hos barnets nærmeste familie eller ophold som led i plejeforhold, når ganske særlige omstændigheder foreligger. Der henvises herved til den for Færøerne gældende udlændingebekendtgørelses § 27.

Dertil kommer tilfælde, hvor Den Europæiske Menneskerettighedskonvention, navnlig artikel 8 om retten til respekt for familielivet mv., eller andre internationale forpligtelser tilsiger, at der bør gives opholdstilladelse på baggrund af en familiær relation til en på Færøerne boende person.

Det følger af § 9, stk. 3, at opholdstilladelse efter § 9, stk. 2, nr. 1, skal betinges af, at den person, der bor på Færøerne, påtager sig at forsørge ansøgeren og godtgør at være i stand hertil.

Der er ikke retskrav på opholdstilladelse efter § 9, stk. 2, nr. 1.

#### Ganske særlige grunde

En udlænding vil kunne meddeles opholdstilladelse efter den for Færøerne gældende udlændingelovs § 9, stk. 2, nr. 4, hvis ganske særlige grunde i øvrigt taler derfor.

Der kan således gives opholdstilladelse, hvis der efter en samlet og konkret vurdering må anses at foreligge helt særlige grunde, som taler for at meddele opholdstilladelse. Bestemmelsen anvendes bl.a. i visse tilfælde, hvor der er en familiemæssig tilknytning mellem ansøgeren og den herboende person. Det drejer sig navnlig om tilfælde, hvor familiesammenføring ikke er mulig efter § 9, stk. 1, f.eks. fordi forsørgelses- eller tilknytningskravet ikke er opfyldt, men hvor det som følge af Danmarks internationale forpligtelser, herunder navnlig Den Europæiske Menneskerettighedskonventions artikel 8 om retten til respekt for familielivet m.v., er nødvendigt at tillade familiesammenføring.

Efter praksis kan der endvidere i andre ganske særlige tilfælde efter en helt konkret vurdering meddeles tilladelse til familiesammenføring i tilfælde, hvor familiesammenføring ikke er mulig efter § 9, stk. 1.

Der kan f.eks. meddeles opholdstilladelse i helt undtagelsesvise tilfælde, hvor der er tale om en forælder over 60 år til en herboende udlænding, der ikke er omfattet af § 9, stk. 1, nr. 4, eller hvor der er tale om en ægtefælle til en herboende udlænding, som ikke har haft tidsubegrænset opholdstilladelse i mere end de sidste tre år, f.eks. hvor den herboende har opholdstilladelse som udsendelseshindret. Der henvises herved til vejledning nr. 122 af 13. juli 2000 om behandlingen af sager om opholdstilladelse på grund af udsendelseshindringer, jf. § 9, stk. 2, nr. 4.

Der kan endvidere gives opholdstilladelse i tilfælde, hvor en handicappet udlænding over 18 år risikerer at blive efterladt alene i hjemlandet, fordi resten af familien har fået opholdstilladelse på Færøerne, og den pågældende har været afhængig af familiens pleje og forsørgelse, eller hvor der er tale om et særlig kvalificeret søskendeforhold normalt i form af, at en væsentligt ældre herboende søskende i en årrække forinden indrejsen på Færøerne har fungeret som forælder og forsørger for en mindreårig søskende.

Endvidere kan der gives opholdstilladelse til en forælder, der har samvær med et mindreårigt særbarn, der bor på Færøerne. Der vil i den forbindelse skulle lægges betydelig vægt på, om der er fastsat og rent faktisk udøves normalsamvær.

Opholdstilladelse gives også til udlændinge på baggrund af færøsk/dansk afstamning samt til udlændinge, der er omfattet af det danske mindretal i Sydslesvig efter § 9, stk. 2, nr. 4.

Efter gældende praksis meddeles desuden efter en konkret vurdering opholdstilladelse som led i familiesammenføring med herboende udlændinge med opholdstilladelse under henvisning til beskæftigelses- eller erhvervsmæssige grunde, jf. § 9, stk. 2, nr. 3. Der henvises herved til afsnit 6 vedrørende medfølgende familiemedlemmer, jf. nedenfor.

Uden for de tilfælde, hvor opholdstilladelsen meddeles som følge af familiemæssig tilknytning til en herboende person, meddeles efter praksis endvidere opholdstilladelse efter § 9, stk. 2, nr. 4, bl.a. med henblik på studie, praktik- og au pair-ophold eller med henblik på ophold som religiøs forkynder (præst, missionær eller lignende inden for et anerkendt eller godkendt trossamfund). Der henvises herved til den for Færøerne gældende udlændingebekendtgørelses § 35, stk. 2.

For så vidt angår studie og praktikophold, henvises til afsnit 4 nedenfor, og for så vidt angår au pair-ophold, henvises til afsnit 5.

Endelig kan der efter praksis meddeles opholdstilladelse efter bestemmelsen til bl.a. visse udlændinge, der efter endeligt afslag på asyl har et særligt pleje- eller behandlingsbehov, som dog ikke kan føre til meddelelse af humanitær opholdstilladelse efter den for Færøerne gældende udlændingelovs § 9, stk. 2, nr. 2.

Der er ikke retskrav på opholdstilladelse efter § 9, stk. 2, nr. 4.

### Opholds- og arbejdstilladelse med henblik på beskæftigelse

#### Opholds- og arbejdstilladelse med henblik på almindelig beskæftigelse

Efter den for Færøerne gældende udlændingelovs § 9, stk. 2, nr. 3, kan der efter ansøgning gives opholdstilladelse på Færøerne, hvis væsentlige beskæftigelsesmæssige eller erhvervsmæssige hensyn taler for at imødekomme ansøgningen.

Der kan meddeles opholdstilladelse til såvel arbejdstagere som selvstændige erhvervsdrivende.

Ved behandling af ansøgninger om opholds- og arbejdstilladelse med henblik på beskæftigelse lægges vægt på, om der er mangel på færøsk arbejdskraft, som på kvalificeret vis vil kunne varetage det pågældende arbejde.

Bestemmelsen er således tilpasset det færøske arbejdsmarkeds behov for arbejdskraft, hvilket indebærer, at opholdstilladelse normalt alene meddeles, hvis der ikke er en på Færøerne fastboende person, der kan udføre arbejdet.

Det er en betingelse, at ansøgeren har et konkret arbejdstilbud eller en konkret ansættelsesaftale, og at de i arbejdstilbuddet fastsatte løn- og ansættelsesvilkår er sædvanlige efter færøske forhold.

Forud for meddelelse af opholds- og arbejdstilladelse efter bestemmelsen anmoder Styrelsen for International Rekruttering og Integration (SIRI) Færøernes landsstyre om at oplyse, hvorvidt de væsentligste løn- og ansættelsesvilkår er sædvanlige efter færøske forhold, og hvorvidt arbejdet er af en sådan karakter, at arbejds- og opholdstilladelse kan anbefales.

Der gælder en særlig praksis for læger og andet sundhedspersonale med gyldig lægeautorisation gældende for Færøerne og Danmark, når de i ansættelsestilbuddet fastsatte løn- og ansættelsesvilkår er sædvanlige efter færøske forhold. Der henvises herved til den for Færøerne gældende udlændingebekendtgørelses § 32 samt afsnit 3.3 vedrørende sportsaftalen.

Endvidere er der i forbindelse med ansøgninger fra cirkusartister etableret en særlig ordning uden forudgående høring af Færøernes landsstyre, idet der ikke forefindes et cirkuserhverv på Færøerne. Der er herudover etableret en særlig smidig ordning om arbejdskraft til olieindustrien i forbindelse med offshore-olieeftersøgningsvirksomhed, hvorefter ansøgningerne behandles summarisk og hurtigt.

Efter gældende praksis meddeles endvidere opholdstilladelse efter § 9, stk. 2, nr. 3, til lønnede ph.d.-studerende og trainees. Ved trainee forstås en udlænding, der i erhvervs- og uddannelsesmæssig øjemed midlertidigt er ansat hos en på Færøerne placeret færøsk eller udenlandsk virksomhed eller organisation, med hvilken udlændingens virksomhed eller organisation i hjemlandet har et strategisk samarbejde eller partnerskab med.

For så vidt angår selvstændige erhvervsdrivende, meddeles kun opholdstilladelse, når der er en særlig færøsk interesse i virksomhedens etablering på Færøerne, og normalt kun uden for detailhandel og restaurationsvirksomhed.

Arbejdstilladelsen gives til beskæftigelse i et bestemt arbejdsforhold og stedfæstes til en bestemt arbejdsgiver. Hvis arbejdsforholdet væsentligt skifter karakter, eller hvis udlændingen tilbydes arbejde hos en anden arbejdsgiver, skal udlændingen søge om ny arbejdstilladelse og må ikke begynde arbejdet, før en sådan tilladelse foreligger. I praksis tillades en sådan ny ansøgning indgivet på Færøerne. Hvis udlændingen har en gyldig tilladelse med henvisning til beskæftigelse, kan vedkommende fortsætte arbejdet ved denne arbejdsgiver, indtil udløbet af tilladelsen. Ansøgeren vejledes om, at det nye arbejde ikke må påbegyndes, før ansøgeren har fået den nye tilladelse. I en eventuel mellemliggende periode mellem to tilladelser har udlændingen processuelt ophold.

Der gives opholdstilladelse i op til 1 år fra den dato, hvor der træffes afgørelse, jf. den for Færøerne gældende udlændingebekendtgørelses § 23, stk. 8. Tilladelsen gives dog højest for kontraktsperioden. Tilladelsen er gyldig fra den dag, den meddeles, eller fra tidspunktet hvor ansættelsesforholdet påbegyndes.

Der henvises i øvrigt til den for Færøerne gældende udlændingebekendtgørelses kapitel 5.

#### Lov for Færøerne om udlændinges adgang til opholdstilladelse med henblik på visse former for beskæftigelse

Ved lov nr. 462 af 17. juni 2008 for Færøerne om udlændinges adgang til opholdstilladelse med henblik på visse former for beskæftigelse indførtes en ordning, der bl.a. har til formål at skabe en lettere adgang til ophold og arbejde på Færøerne for udlændinge, der søger beskæftigelse inden for et område, hvor det er åbenbart, at der er mangel på særligt kvalificeret arbejdskraft. Ordningen indebærer endvidere, at arbejdstagere fra EU-landene kan meddeles opholds- og arbejdstilladelse på Færøerne på grundlag af beskæftigelse i en række tilfælde, hvor de almindelige betingelser for meddelelse af opholds- og arbejdstilladelse på Færøerne ikke er opfyldt.

Loven er udformet som en lov for Færøerne, der supplerer reglerne i den for Færøerne gældende udlændingelov. Det betyder, at de generelle regler, der følger af den for Færøerne gældende udlændingelov, om bl.a. afvisning, udelukkelse, udvisning, nægtelse af forlængelse af opholdstilladelse samt inddragelse, lige så vel som kompetence- og klagereglerne også finder anvendelse i forhold til udlændinge, der meddeles opholdstilladelse efter de særlige ordninger.

Efter lovens § 1, stk. 1, kan Styrelsen for International Rekruttering og Integration meddele opholds- og arbejdstilladelse uden forudgående høring af Færøernes landsstyre, hvis betingelserne i den for Færøerne gældende udlændingelovs § 9, stk. 2, nr. 3, er opfyldt. Det er en betingelse, at ansættelsen vedrører et område, hvor det er åbenbart, at der er mangel på kvalificeret arbejdskraft.

Efter lovens § 2, stk. 1, kan der endvidere gives opholdstilladelse til en udlænding, hvis opholdstilladelse nægtes forlænget eller inddrages, når udlændingen er i et fast ansættelsesforhold af længere varighed eller gennem en længere periode har drevet selvstændig erhvervsvirksomhed, og beskæftigelsesmæssige eller erhvervsmæssige hensyn taler for det.

Bestemmelsen finder anvendelse i forhold til udlændinge, der har haft opholdstilladelse efter § 7 eller § 9, stk. 1, eller stk. 2, nr. 1, 2 eller 4, i den for Færøerne gældende udlændingelov, og finder alene anvendelse, hvis den pågældendes opholdstilladelse nægtes forlænget efter § 11, stk. 2, eller inddrages efter § 19, stk. 1, i den for Færøerne gældende udlændingelov.

Der vil således ikke være mulighed for at meddele opholdstilladelse efter § 2, stk. 1, hvis udlændingens oprindelige opholdstilladelse er nægtet forlænget eller inddraget på grund af svig, jf. § 19, stk. 2, i den for Færøerne gældende udlændingelov.

Det er en betingelse for meddelelse af opholdstilladelse efter bestemmelsen, at den pågældende har udøvet og fortsat udøver sin beskæftigelse lovligt. Det er endvidere en forudsætning, at beskæftigelsen i form af fast ansættelse eller selvstændig drevet erhvervsvirksomhed foregår på Færøerne.

Ved et fast ansættelsesforhold af længere varighed skal som udgangspunkt forstås et ansættelsesforhold af mindst 2 års uafbrudt varighed hos samme arbejdsgiver. Det er et krav, at der ved det faste ansættelsesforhold er tale om fuldtidsarbejde eller arbejde, som efter branchen er sædvanligt i forhold til løn- og ansættelsesvilkår, herunder arbejdstid. Tilsvarende forstås ved selvstændig erhvervsvirksomhed gennem en længere periode som udgangspunkt, at udlændingen skal have drevet samme virksomhed uafbrudt gennem mindst 2 år. Varigheden af et ansættelsesforhold skal dokumenteres, f.eks. ved fremlæggelse af ansættelseskontrakt, lønsedler eller årsopgørelse. Dokumentation for, hvor længe en udlænding har drevet selvstændig erhvervsvirksomhed, skal normalt ske ved fremlæggelse af driftsøkonomiske årsregnskaber.

Det er en betingelse for meddelelse af opholdstilladelse efter § 2, stk. 1, at udlændingens ansættelsesforhold bestod på tidspunktet for udlændingemyndighedens inddragelse eller nægtelse af forlængelse af den oprindelige opholdstilladelse og fortsat består på tidspunktet for meddelelse af opholdstilladelse efter bestemmelsen. Tilsvarende gælder, hvis udlændingen er selvstændig erhvervsdrivende.

I modsætning til ordningen i lovens § 1, stk. 1, er det ikke et krav, at de beskæftigelses- eller erhvervsmæssige hensyn, der stilles som betingelse for meddelelse af opholdstilladelse efter § 2, stk. 1, skal være væsentlige. Der vil derfor kunne meddeles opholdstilladelse til en arbejdstager efter § 2, stk. 1, selv om der er tilgængelig arbejdskraft på Færøerne. Det vil imidlertid – som efter bestemmelsen i § 1, stk. 1 – være et krav, at den pågældendes arbejde foregår på sædvanlige løn- og ansættelsesvilkår.

Der vil endvidere skulle lægges vægt på arbejdets karakter. Det forudsættes dog i lovens forarbejder, jf. Folketingstidende 2007-08, A, L 180, som fremsat, side 6288, at der i praksis anlægges en mindre restriktiv adgang til opholdstilladelse end efter bestemmelsen i § 1, stk. 1. Der vil således efter § 2, stk. 1, efter omstændighederne kunne meddeles opholdstilladelse til udlændinge, der er beskæftiget som f.eks. snedkere, elektrikere el.lign., dvs. former for faglært arbejde, der ikke normalt vil kunne danne grundlag for meddelelse af opholdstilladelse efter § 1, stk. 1. Der kan derimod som altovervejende hovedregel ikke meddeles opholdstilladelse til udlændinge, der er beskæftiget ved ikke-faglært arbejde, f.eks. som rengøringsassistent, fabriksarbejder eller ufaglært kok.

Ved vurderingen af, om der kan meddeles opholdstilladelse efter § 2, stk. 1, som følge af, at udlændingen har drevet – og fortsat driver – selvstændig erhvervsvirksomhed, lægges bl.a. vægt på, om virksomheden har ansatte og på virksomhedens karakter og økonomi. Er der tale om selvstændig erhvervsvirksomhed inden for detailhandlen eller restaurationsbranchen, meddeles som udgangspunkt afslag på opholdstilladelse, medmindre virksomheden er overskudsgivende og beskæftiger et ikke ubetydeligt antal medarbejdere (som udgangspunkt mindst 8-10 personer). Dokumentation for, at virksomheden er overskudsgivende, skal som udgangspunkt ske ved fremlæggelse af driftsøkonomisk årsregnskab og eventuelt perioderegnskab forsynet med en erklæring uden forbehold fra en statsautoriseret eller registreret revisor i overensstemmelse med forskrifterne herom.

Behandlingen af ansøgninger efter § 2, stk. 1, følger samme procedurer som behandlingen af ansøgninger efter § 1, stk. 1, og der skal således ikke ske forudgående høring af Færøernes landsstyre i tilfælde, hvor udlændingen har beskæftigelse på et område, hvor der er mangel på særligt kvalificeret arbejdskraft.

Efter den såkaldte EU-ordning i lovens §§ 3-6 kan Styrelsen for International Rekruttering og Integration forhåndsgodkende arbejdsgivere, som er omfattet af en gældende færøsk overenskomst, til at kunne ansætte EU-borgere, såfremt en række nærmere betingelser er opfyldt. Indgår en forhåndsgodkendt arbejdsgiver ansættelsesaftale med en EU-borger, skal ansættelsesforholdet blot anmeldes til Styrelsen for International Rekruttering og Integration, hvorefter arbejdstageren har ret til at påbegynde arbejdet uden at afvente meddelelse af opholdstilladelse.

Det er en generel betingelse for meddelelse af opholdstilladelse efter bestemmelsen, at der er tale om ordinær beskæftigelse, hvorved forstås beskæftigelse uden offentligt tilskud, jf. § 3. Der kan derfor ikke meddeles opholdstilladelse efter bestemmelsen på grundlag af beskæftigelse i form af eksempelvis fleksjob eller skånejob.

Der skal endvidere være tale om beskæftigelse i mindst 30 timer om ugen. Ved en arbejdstid på mindst 30 timer om ugen forstås i almindelighed en gennemsnitlig ugentlig arbejdstid på mindst 30 timer. Dvs. at arbejdstiden over en kortere periode – normalt ikke mere end en måned – kan variere, således at en ugentlig arbejdstid kan være under 30 timer, f.eks. i forbindelse med en oplæringsperiode, men at den gennemsnitlige arbejdstid målt over en måned ikke er under 30 timer om ugen.

Det er endvidere et krav, at udlændingen har indgået aftale eller fået tilbud om beskæftigelse hos en arbejdsgiver på Færøerne. Der er tale om en geografisk afgrænsning, der indebærer, at virksomheden skal være etableret på Færøerne, for at betingelsen i § 3 er opfyldt. Tilsvarende betingelse gælder for, at en virksomhed kan blive forhåndsgodkendt, jf. § 6.

Indgiver en EU-borger ansøgning om opholdstilladelse på grundlag af ansættelse hos en færøsk arbejdsgiver, vurderer Styrelsen for International Rekruttering og Integration i første omgang, om betingelserne for meddelelse af opholdstilladelse efter § 3 er opfyldt. Er dette ikke tilfældet, tager Styrelsen for International Rekruttering og Integration stilling til, om betingelserne for meddelelse af opholdstilladelse efter bestemmelsen i § 1, stk. 1, er opfyldt, jf. § 1, stk. 2.

Efter § 3, stk. 1, nr. 1, kan der således efter ansøgning gives opholdstilladelse til en EU-borger, hvis den pågældende har indgået aftale eller fået tilbud om ordinær beskæftigelse mindst 30 timer om ugen hos en arbejdsgiver på Færøerne i henhold til en hos arbejdsgiveren gældende færøsk overenskomst, der vedrører det pågældende arbejde, og hvor minimumslønnen ikke er mindre end minimumslønnen for tilsvarende beskæftigelse hos en færøsk lønmodtagerorganisation.

Efter § 3, stk. 1, nr. 2, kan der efter ansøgning gives opholdstilladelse til en EU-borger, hvis den pågældende på et arbejdsområde, hvor løn- og ansættelsesvilkårene sædvanligvis alene er reguleret i en individuel ansættelseskontrakt, har indgået aftale eller fået tilbud om ordinær beskæftigelse mindst 30 timer om ugen hos en arbejdsgiver på Færøerne som forsker, underviser, funktionær i en ledende stilling eller specialist m.v.

Efter § 3, stk. 1, nr. 3, kan der efter ansøgning gives opholdstilladelse til en EU-borger, hvis den pågældende uden for de tilfælde, der er nævnt i nr. 1 og 2, har indgået aftale eller fået tilbud om ordinær beskæftigelse mindst 30 timer om ugen hos en arbejdsgiver på Færøerne på sædvanlige færøske løn- og ansættelsesvilkår.

Bestemmelsen indebærer, at der i tilfælde, hvor den arbejdsgiver, for hvem udlændingen skal arbejde, ikke er overenskomstdækket, for så vidt angår det arbejde, den pågældende udlænding skal udføre, kan der meddeles opholdstilladelse, hvis de væsentlige løn- og ansættelsesvilkår er sædvanlige i forhold til de ansatte hos arbejdsgiveren, som udfører tilsvarende arbejde, eller – dersom der ikke er personer hos arbejdsgiveren, der udfører tilsvarende arbejde – svarer til, hvad der på det pågældende arbejdsområde er sædvanligt efter færøske forhold. Der skal ved vurderingen af, om løn- og ansættelsesvilkårene er sædvanlige, tages hensyn til udlændingens kvalifikationer og færdigheder m.v.

Det er en grundlæggende betingelse for at meddele opholds- og arbejdstilladelse efter § 3, at arbejdsløsheden skal være under 3,5 procent. Hvis der søges arbejde som faglært inden for et bestemt håndværksfag hos en arbejdsgiver inden for bygge- og anlægssektoren, kan der meddeles opholds- og arbejdstilladelse, når arbejdsløsheden er under 6 procent, jf. lovens § 3, stk. 2.

Såfremt arbejdsløsheden på Færøerne ifølge Hagstova Føroya (Færøernes Statistik) overstiger henholdsvis 3,5 pct. og 6 pct. i en periode på tre på hinanden følgende måneder, orienterer Færøernes landsstyre de danske udlændingemyndigheder, hvorefter opholdstilladelse efter lovens § 3 ikke gives.

Ansøgning om opholdstilladelse med henblik på beskæftigelse på Færøerne, som indgives efter, at landsstyret har orienteret rigsmyndighederne om, at arbejdsløsheden overstiger henholdsvis 3,5 pct. og 6 pct. i en periode på tre på hinanden følgende måneder, behandles enten efter lovens §§ 1 og 2 eller efter de almindelige regler om opholds- og arbejdstilladelse med henblik på beskæftigelse på Færøerne i § 9, stk. 2, nr. 3, i den for Færøerne gældende udlændingelov.

Opholdstilladelse efter lovens § 3 er desuden betinget af, at arbejdsgiveren på Færøerne er registreret hos TAKS (skattemyndighederne) som anvisningspligtig efter den færøske skattelov, jf. lovens § 4, stk. 1.

Efter § 4, stk. 2, kan opholdstilladelse efter § 3 ikke gives, hvis arbejdsgiveren på Færøerne er omfattet af strejke, lockout eller blokade. Dette gælder dog ikke, hvis konflikten er kendt overenskomststridig eller på anden måde er retsstridig.

Lovens § 4, stk. 3, indeholder en række betingelser for, at en ansættelsesaftale eller et ansættelsestilbud kan godkendes.

Efter § 4, stk. 4, afgiver arbejdsgiveren på Færøerne over for Styrelsen for International Rekruttering og Integration i sager vedrørende opholdstilladelse efter § 3 erklæring om, hvorvidt løn- og ansættelsesvilkårene er sædvanlige efter færøske forhold, og om hvorvidt de i § 4, stk. 3, nævnte oplysninger er indeholdt i ansættelsesaftalen eller -tilbuddet.

Efter § 5 afgiver Færøernes landsstyre efter anmodning fra Styrelsen for International Rekruttering og Integration en udtalelse om, hvorvidt betingelserne i lovens § 2, stk. 1, § 3 og § 4, stk. 3, efter landsstyrets opfattelse er opfyldt.

Der kan søges om forhåndsgodkendelse til ansættelse af EU-borgere, der opfylder betingelserne i lovens § 3, stk. 1, nr. 1 og 2, jf. § 6, stk. 1 og 2.

Når ansøgningen indgives til Styrelsen for International Rekruttering og Integration, anses ansættelsesforholdet som anmeldt. En anmeldelse af et ansættelsesforhold giver EU-borgeren ret til at påbegynde arbejde ved en forhåndsgodkendt arbejdsgiver, forudsat at forhåndsgodkendelsen er gyldig på indgivelsestidspunktet, jf. lovens § 6, stk. 4. Retten indtræder, når anmeldelsen er modtaget ved Færøernes Politi eller i Styrelsen for International Rekruttering og Integration.

En ansøgning skal underskrives af ansøger og ansøgers arbejdsgiver, jf. lovens § 6, stk. 5. Er ansøgningen ikke underskrevet af ansøgers arbejdsgiver, anses anmeldelsen ikke for gyldig, og ansøgeren har således ikke ret til at påbegynde sit arbejde.

Styrelsen for International Rekruttering og Integration skal straks efter modtagelsen af en anmeldelse udstede en opholds- og arbejdstilladelse til udlændingen, forudsat at reglerne om kriminalitet i den for Færøerne gældende udlændingelovs § 10 ikke er til hinder herfor. Der henvises herved til afsnit 12 nedenfor.

Det skal fremgå af opholds- og arbejdstilladelsen, hvilke betingelser tilladelsen er udstedt efter, herunder hvilken arbejdsgiver tilladelsen er stedfæstet til.

Der gives tilladelse i op til 1 år fra den dato, hvor der træffes afgørelse, jf. den for Færøerne gældende udlændingebekendtgørelses § 23, stk. 8. Tilladelsen er gyldig fra den dag, den meddeles eller fra tidspunktet, hvor ansættelsesforholdet påbegyndes.

#### Sportsaftalen

Det daværende Ministerium for Flygtninge, Indvandrere og Integration og Færøernes landsstyre har indgået en særlig aftale om praksis for adgangen til at søge om og opnå opholds- og arbejdstilladelse med henblik på beskæftigelse på Færøerne (sportsaftalen), som trådte i kraft den 29. juni 2010.

Efter sportsaftalen kan udlændinge, der tilbydes beskæftigelse på Færøerne som læge eller halvprofessionel idrætsudøver eller -træner, søge om opholds- og arbejdstilladelse, som meddeles efter den for Færøerne gældende udlændingelovs § 9, stk. 2, nr. 3 og 4, såfremt betingelserne efter aftalen er opfyldt.

Sportsaftalen indebærer, at halvprofessionelle idrætsudøvere eller -trænere, der er garanteret en indtjening på minimum 52 pct. af indtjeningen ved arbejde til normal timeløn ved en normal arbejdsuge for timelønnede på Færøerne, samtidig og uden separat ansøgning herom kan få en ikke-stedfæstet arbejdstilladelse til beskæftigelse ved deltidsarbejde, hvor den ugentlige indtjening maksimalt må være, hvad der svarer til 48 pct. af indtjeningen ved arbejde til normal timeløn ved en normal arbejdsuge for timelønnede på Færøerne.

I forbindelse med behandlingen af ansøgninger efter sportsaftalen anmoder Styrelsen for International Rekruttering og Integration Færøernes landsstyre om at tilkendegive, hvorvidt en tilladelse kan anbefales. Anbefaler landsstyret en tilladelse, meddeler Styrelsen for International Rekruttering og Integration opholds- og arbejdstilladelse, hvis betingelserne i øvrigt er opfyldt.

Arbejdstilladelse efter sportsaftalen meddeles med henblik på midlertidigt ophold for højst et år ad gangen. Der kan desuden gives tidsubegrænset opholdstilladelse på baggrund af sportsaftalen, hvis de øvrige betingelser herfor er opfyldt, jf. afsnit 9 nedenfor.

Sportsaftalen medfører endvidere en særlig ordning for læger, der har fået tilbud fra Almanna- og heilsumálaráðið, Landssjúkrahúsið, Klaksvíkar Sjúkrahús og Suðuroyar Sjúkrahús om ansættelse, og som har en gyldig lægeautorisation gældende for det danske rige.

Efter denne ordning kan de pågældende læger meddeles opholds- og arbejdstilladelse, hvis de almindelige betingelser for meddelelse af opholds- og arbejdstilladelse med henblik på beskæftigelse, herunder kravet om sædvanlige løn- og ansættelsesvilkår, er opfyldt, uden at Færøernes landsstyre anmodes om at vurdere, hvorvidt tilladelsen kan anbefales.

### Studie og praktikophold

#### Studie

Udlændinge, der er blevet tilbudt studieplads på Færøerne, kan meddeles opholdstilladelse efter den for Færøerne gældende udlændingelovs § 9, stk. 2, nr. 4.

Der er i den for Færøerne gældende udlændingebekendtgørelses §§ 28-31 og § 35, stk. 3, fastsat nærmere regler om opholdstilladelse på baggrund af videregående uddannelser, folkehøjskoler og grund- og ungdomsuddannelser.

#### Praktikophold

Udlændinge, der er blevet tilbudt praktikplads på Færøerne, kan under visse nærmere betingelser meddeles opholdstilladelse efter den for Færøerne gældende udlændingelovs § 9, stk. 2, nr. 4.

Både opholds- og arbejdstilladelse med henblik på lønnet og ulønnet praktik meddeles efter § 9, stk. 2, nr. 4.

### Au pair

Udlændinge, der skal være au pair hos en familie på Færøerne, kan efter fast praksis meddeles opholdstilladelse efter den for Færøerne gældende udlændingelovs § 9, stk. 2, nr. 4, under visse nærmere betingelser.

Forud for meddelelse af opholdstilladelse anmoder Styrelsen for International Rekruttering og Integration Færøernes landsstyre om at oplyse, om en tilladelse kan anbefales. Anbefaler landsstyret en tilladelse, meddeler Styrelsen for International Rekruttering og Integration opholdstilladelse, hvis betingelserne i øvrigt er til stede.

### Medfølgende familiemedlemmer

Ægtefæller/faste samlevere og mindreårige hjemmeboende børn til personer, der har fået opholdstilladelse på Færøerne som studerende eller på baggrund af beskæftigelse, herunder i medfør af lov om udlændinges adgang til opholdstilladelse med henblik på visse former for beskæftigelse, jf. afsnit 2.1.3.2 ovenfor, kan meddeles opholdstilladelse som medfølgende familiemedlem til den på Færøerne fastboende udlænding, hvis betingelserne for opholdstilladelse som medfølgende familiemedlem i den for Færøerne gældende udlændingelovs § 9, stk. 2, nr. 4, er opfyldt. Det er herved en forudsætning, at familien bor sammen, og at familien kan forsørge sig selv. Opholdstilladelse til familiemedlemmer gives kun efter høring af de færøske myndigheder, hvis referencen i forvejen har ophold på Færøerne.

Der gives opholdstilladelse i op til 1 år fra den dato, hvor der træffes afgørelse, jf. den for Færøerne gældende udlændingebekendtgørelses § 23, stk. 8.

### Forlængelse og inddragelse af opholdstilladelser

#### Forlængelse

Efter den for Færøerne gældende udlændingelovs § 11, stk. 2, forlænges en tidsbegrænset opholdstilladelse meddelt med henblik på varigt ophold efter ansøgning, medmindre der er grundlag for at inddrage tilladelsen efter § 19.

Den for Færøerne gældende udlændingebekendtgørelses § 22 angiver nærmere regler for, hvornår opholdstilladelse meddeles med henblik på henholdsvis varigt eller midlertidigt ophold. Det følger således af § 22, stk. 1, at opholdstilladelse efter bl.a. den for Færøerne gældende udlændingelovs § 9, stk. 1 og 2, nr. 1, gives med henblik på varigt ophold, medmindre ansøgeren alene ønsker midlertidig opholdstilladelse. Det fremgår endvidere af § 22, stk. 2, at opholdstilladelse efter udlændingelovens § 9, stk. 2, nr. 2-4, gives med henblik på enten varigt eller midlertidigt ophold, idet der ved afgørelsen heraf navnlig skal tages hensyn til formålet med opholdet og ansøgerens ønsker.

Forlængelse af en opholdstilladelse kræver, at de betingelser, der er fastsat for opholdstilladelsen, har været opfyldt, siden tilladelsen blev meddelt og fortsat er opfyldt, herunder at opholdstilladelsen ikke er bortfaldet eller inddraget.

Såfremt bolig- og forsørgelseskravet er stillet som betingelse for opholdstilladelsen, hører udlændingemyndighederne således Færøernes landsstyre, om den på Færøerne bosiddende person fortsat opfylder kravene. Udlændingemyndighederne hører endvidere Færøernes landsstyre, om de grundlæggende betingelser fortsat er opfyldt, f.eks. om parterne fortsat samlever på fælles bopæl, når opholdstilladelsen er givet som følge af familiemæssig tilknytning. Færøernes landsstyre hører i den forbindelse Landsfólkayvirlitið (Folkeregisteret på Færøerne), om ansøgeren og referencen fortsat har fælles bopæl på Færøerne.

En opholdstilladelse forlænges normalt for et år ad gangen, jf. den for Færøerne gældende udlændingebekendtgørelses § 23, stk. 2 og 3.

#### Nægtelse af forlængelse og inddragelse af opholdstilladelse

En tidsbegrænset opholdstilladelse meddelt med henblik på varigt ophold forlænges efter ansøgning, medmindre der er grundlag for at inddrage tilladelsen efter den for Færøerne gældende udlændingelovs § 19, jf. lovens § 11, stk. 2. Det betyder bl.a., at der i forbindelse med en forlængelsesansøgning skal tages stilling til, om der er grundlag for at inddrage opholdstilladelsen efter § 19, herunder efter en vurdering af, om nægtelse af forlængelse må antages at virke særlig belastende, jf. § 19, stk. 5, jf. § 26, stk. 1.

Bestemmelsen i § 11, stk. 2, herunder henvisningen til § 19, finder ifølge bestemmelsens ordlyd ikke anvendelse ved forlængelse af tidsbegrænsede opholdstilladelser meddelt med henblik på midlertidigt ophold. Beskyttelsen mod inddragelse efter § 26, stk. 1, finder således heller ikke anvendelse ved disse forlængelsesafgørelser. Forlængelse af en opholdstilladelse meddelt med henblik på midlertidigt ophold kræver således, at de betingelser, der er fastsat for opholdstilladelsen, har været opfyldt, siden tilladelsen blev meddelt, og fortsat er opfyldt.

En tidsbegrænset opholdstilladelse kan inddrages efter § 19, stk. 1,

1. når det grundlag, som er angivet i ansøgningen eller tilladelsen, herunder efter § 7, var urigtigt eller ikke længere er til stede,
2. når udlændingen ikke har fornødent pas eller anden rejselegitimation, jf. § 39, der giver adgang til tilbagerejse til udstederlandet,
3. når udlændingen undlader at overholde de betingelser, der er fastsat for opholdstilladelsen eller for en arbejdstilladelse. Betingelserne skal udtrykkeligt være tilkendegivet, og det skal skriftligt være indskærpet udlændingen, at tilsidesættelse vil medføre inddragelse,
4. når opholdstilladelsen er betinget af, at en på Færøerne boende person godtgør at være i stand til at forsørge ansøgeren, jf. § 9, stk. 3 og 4, og den på Færøerne boende person ikke længere kan godtgøre dette. Bestemmelsen i § 9, stk. 12, finder tilsvarende anvendelse,
5. når opholdstilladelsen er betinget af, at en på Færøerne boende person godtgør at råde over sin egen bolig af rimelig størrelse, jf. § 9, stk. 11, og den på Færøerne boende person ikke længere kan godtgøre dette. Bestemmelserne i § 9, stk. 13, finder tilsvarende anvendelse, eller
6. når opholdstilladelsen ikke er betinget af, at en på Færøerne boende person godtgør at råde over sin egen bolig af rimelig størrelse, fordi særlige grunde taler derimod, jf. § 9, stk. 11, og disse særlige grunde ikke længere foreligger, og den på Færøerne boende person ikke kan godtgøre at råde over sin egen bolig af rimelig størrelse. Bestemmelserne i § 9, stk. 13, finder tilsvarende anvendelse.

Alle opholdstilladelser, herunder tidsubegrænsede opholdstilladelser, kan desuden inddrages, såfremt opholdstilladelsen er opnået ved svig, jf. § 19, stk. 2. Herudover kan alle opholdstilladelser inddrages, såfremt en udlænding, der ikke er statsborger i et Schengen-land eller et land, der er tilsluttet de Europæiske Fællesskaber, er indberettet til Schengen-informationssystemet på baggrund af omstændigheder, der på Færøerne kunne medføre udvisning, jf. § 19, stk. 3.

De i lovens § 26 angivne hensyn vil dog skulle tages i betragtning ved beslutningen om inddragelse, jf. § 19, stk. 5. Det gælder, uanset om opholdstilladelsen er meddelt med henblik på varigt eller midlertidigt ophold.

Som følge heraf skal der ved afgørelser om inddragelse af opholdstilladelse tages hensyn til, om inddragelsen må antages at virke særlig belastende, navnlig på grund af udlændingens tilhørsforhold til det færøske samfund, herunder om udlændingen er kommet til Færøerne som barn eller ganske ung, varigheden af udlændingens ophold på Færøerne, udlændingens alder, helbredstilstand og andre personlige forhold, udlændingens tilknytning til på Færøerne boende personer, udvisningens konsekvenser for udlændingens på Færøerne boende nære familiemedlemmer, udlændingens manglende eller ringe tilknytning til hjemlandet eller Grønland, Danmark eller andre lande, hvor udlændingen kan ventes at tage ophold, og risikoen for, at udlændingen uden for de i § 7, stk. 1 og 2, nævnte tilfælde vil lide overlast i hjemlandet eller andre lande, hvor udlændingen kan ventes at tage ophold.

I tilfælde, hvor samlivet mellem ægtefæller eller samlevere er ophævet, skal der ved vurderingen af, om en opholdstilladelse meddelt efter § 9, stk. 1, nr. 2, skal inddrages eller nægtes forlænget, tages særligt hensyn til, om opholdsgrundlaget ikke længere er til stede som følge af samlivsophør, der skyldes, at den familiesammenførte udlænding har været udsat for overgreb, misbrug eller anden overlast m.v. på Færøerne, jf. § 19, stk. 6.

Ved afgørelsen om inddragelse af en opholdstilladelse meddelt efter § 9, stk. 1, nr. 2, skal der desuden tages særligt hensyn til, om opholdsgrundlaget ikke længere er til stede som følge af samlivsophør, der skyldes, at den på Færøerne fastboende person er afgået ved døden, jf. § 19, stk. 7. Dette gælder uanset varigheden af udlændingens ophold på Færøerne.

### Bortfald af opholdstilladelse

En opholdstilladelse på Færøerne bortfalder (ex lege), når udlændingen opgiver sin bopæl på Færøerne. Tilladelsen bortfalder endvidere, når udlændingen har opholdt sig uden for Færøerne i mere end 6 på hinanden følgende måneder. Har udlændingen med henblik på varigt ophold lovligt boet mere end 2 år på Færøerne, bortfalder opholdstilladelsen dog først, når udlændingen har opholdt sig uden for Færøerne i mere end 12 på hinanden følgende måneder. I de nævnte tidsrum medregnes ikke fravær på grund af værnepligt eller tjeneste, der træder i stedet herfor. Der henvises i det hele til den for Færøerne gældende udlændingelovs § 17, stk. 1.

Ophold i Grønland eller i Danmark regnes også for et ophold i udlandet. Udlændingen kan herefter ikke rejse ind på Færøerne igen, uanset om opholdstilladelsens gyldighedsperiode ikke er udløbet.

En udlænding anses for at have opgivet sin bopæl på Færøerne, når den pågældende ved egne handlinger tilkendegiver dette, f.eks. ved fraflytning til udlandet, afhændelse af bolig og ejendele, opgivelse af arbejde og/eller framelding til Landsfólkayvirlitið.

Efter § 17, stk. 2, kan det dog efter ansøgning bestemmes, at en opholdstilladelse ikke skal anses for bortfaldet (dispensation) i de i stk. 1 nævnte tilfælde. En udlænding, der skal opholde sig i udlandet i en længere periode end de nævnte 6 eller 12 måneder, kan således både på forhånd og efterfølgende søge om, at opholdstilladelsen ikke skal bortfalde. Det samme gælder, såfremt udlændingen planlægger at opgive sin bopæl på Færøerne.

Der kan i medfør af bestemmelsen meddeles dispensation, hvis udlændingen har bevaret en væsentlig tilknytning til landet, eller når andre særlige grunde taler derfor. Reglen anvendes i tilfælde, hvor det er godtgjort, at udlændingen har haft til hensigt at vende tilbage til Færøerne inden seks måneder, men er blevet forhindret i at rejse hertil på grund af sygdom eller visse andre uforudsete hindringer. Reglen anvendes endvidere i tilfælde, hvor udlændingen før udrejsen har henvendt sig til udlændingemyndighederne og ansøgt om bevarelse af opholdstilladelsen, uanset at opholdet i udlandet forventes at ville vare mere end 6/12 måneder, f.eks. med henblik på uddannelse, midlertidig forflyttelse og andre midlertidige arbejdsforhold. Bestemmelsen muliggør også, at en udlænding med væsentlig tilknytning til Færøerne vil kunne få en forlænget frist til at tage stilling til spørgsmålet om varig tilbagevenden til hjemlandet eller bosættelse i et andet land.

### Tidsubegrænset (permanent) opholdstilladelse

Der kan efter ansøgning meddeles tidsubegrænset opholdstilladelse på Færøerne efter reglerne i den for Færøerne gældende udlændingelovs § 11, stk. 3-7.

For en nærmere beskrivelse henvises til afsnit 4.1.

### Udelukkelsesgrundene

I den for Færøerne gældende udlændingelovs § 10 er der fastsat nærmere grunde til, at opholdstilladelse på Færøerne bl.a. efter § 9 er udelukket (udelukkelsesgrundene).

Uanset § 9 kan der således kun, når særlige grunde taler derfor, gives opholdstilladelse på Færøerne,

1. hvis udlændingen uden for Færøerne er dømt for et forhold, som kunne medføre udvisning fra Færøerne efter §§ 22, 23 eller 24, såfremt pådømmelsen var sket på Færøerne,
2. hvis der i øvrigt foreligger omstændigheder, som kunne medføre udvisning fra Færøerne efter reglerne i kapitel 4, herunder når dette findes påkrævet af hensyn til statens sikkerhed,
3. hvis udlændingen ikke er statsborger i et Schengenland eller et land, der er tilsluttet De Europæiske Fællesskaber, og er indberettet til Schengeninformationssystemet som uønsket i medfør af Schengenkonventionen, eller
4. hvis udlændingen på grund af smitsom sygdom eller alvorligere sjælelig forstyrrelse må antages at frembyde fare eller væsentlige ulemper for sine omgivelser.

Inden udlændingemyndighederne meddeler opholds- og arbejdstilladelse på Færøerne efter § 9 til en udlænding, skal der således bl.a. foretages et opslag i Schengen Informationssystemet (SIS II) af alle tredjelandsstatsborgere for at sikre, at der ikke gives ophold til personer, der er registreret som uønskede i Schengenområdet.

Det følger af § 10, stk. 2, at udlændinge, som har indrejseforbud på Færøerne, jf. § 32, stk. 1, undtagelsesvis kan gives opholdstilladelse på Færøerne efter § 9, når ganske særlige grunde taler derfor, dog tidligst 2 år efter udrejsen.

### Frist for udrejse

Et afslag på en ansøgning om opholdstilladelse på Færøerne og beslutning om inddragelse af en opholdstilladelse skal indeholde en frist for udrejse, jf. § 33, stk. 1, 1. pkt. Efter bestemmelsens 2. pkt. skal afgørelsen endvidere indeholde oplysning om reglen i stk. 3, 1. pkt., jf. nedenfor.

Bortset fra i påtrængende tilfælde må fristen ikke være kortere end 15 dage eller, hvis udlændingen er statsborger i Finland, Island, Norge eller Sverige og har haft bopæl på Færøerne, eller hvis udlændingen hidtil har haft opholdstilladelse på Færøerne, 1 måned, jf. § 33, stk. 2, 3. pkt.

Påklages en afgørelse efter stk. 1, 1. pkt., inden 7 dage efter, at den er meddelt den pågældende, har udlændingen ret til at blive på Færøerne, indtil klagen er afgjort, såfremt udlændingen enten er statsborger i Finland, Island, Norge eller Sverige og har haft bopæl på Færøerne eller hidtil har haft opholdstilladelse på Færøerne, jf. § 33, stk. 3, 1. pkt. Opretholdes afgørelsen, fastsættes der en ny frist for udrejse efter reglerne i stk. 2, jf. § 33, stk. 3, 2. pkt.

### Indgivelse og afvisning af ansøgning

De almindelige regler for indgivelse af ansøgning om opholdstilladelse på Færøerne fremgår af den for Færøerne gældende udlændingelovs § 9, stk. 7, der suppleres af den for Færøerne gældende udlændingebekendtgørelses § 26.

Efter den for Færøerne gældende udlændingelovs § 9, stk. 7, 1. pkt., skal opholdstilladelse efter § 9, stk. 1, nr. 2-4, og stk. 2, nr. 1 og nr. 3-4, være opnået inden indrejsen på Færøerne. Efter indrejsen kan en ansøgning om opholdstilladelse herom ikke indgives, behandles eller tillægges opsættende virkning, medmindre ganske særlige forhold taler derfor, jf. § 9, stk. 7, 2. pkt.

Efter § 9, stk. 7, 3. pkt., kan en ansøgning om opholdstilladelse efter stk. 1, nr. 2 eller 3, eller stk. 2, nr. 7, dog indgives, behandles eller tillægges opsættende virkning, medmindre ganske særlige grunde taler derimod, hvis udlændingen på tidspunktet for ansøgningen har lovligt ophold på Færøerne i medfør af §§ 1, 3 eller 4 eller § 5, stk. 2, eller i medfør af en opholdstilladelse efter §§ 7-9.

Hvis ansøgeren ønsker at fastholde en ansøgning, der er afvist efter § 9, stk. 7, må den pågældende indgive en ny ansøgning om opholdstilladelse i overensstemmelse med hovedreglen i § 9, stk. 7, 1. pkt., hvorefter opholdstilladelse skal være opnået inden indrejsen. Dette indebærer, at den pågældende må udrejse af landet for at søge om opholdstilladelse fra en dansk repræsentation i sit hjemland eller et tredjeland, hvor ansøgeren har haft fast ophold de sidste tre måneder, jf. den for Færøerne gældende udlændingebekendtgørelses § 26, stk. 3, jf. dog stk. 4 og 5.

Ansøgning om opholds- og arbejdstilladelse efter sportsaftalen kan både indgives i udlandet og på Færøerne. Det er en forudsætning, at ansøgeren har lovligt ophold på tidspunktet for indgivelse af ansøgningen. Opholder ansøgeren sig ulovligt på Færøerne, skal ansøgningen afvises.

Opholds- og arbejdstilladelse efter § 1, stk. 1, i lov om udlændinges adgang til opholdstilladelse med henblik på visse former for beskæftigelse skal være opnået inden indrejsen til Færøerne, jf. lovens § 1, stk. 3. Efter indrejsen kan ansøgning herom ikke indgives, behandles eller tillægges opsættende virkning på Færøerne, medmindre særlige grunde taler for det.

Bestemmelsen i § 1, stk. 3, svarer til bestemmelsen i den for Færøerne gældende udlændingelovs § 9, stk. 7.

Hvis ansøgning om opholdstilladelse efter bestemmelsen indgives under ophold på Færøerne, skal dette ske ved indgivelse til Færøernes Politi. Ansøgningen sendes fra Færøernes Politi videre til Styrelsen for International Rekruttering og Integration, der først afgør, om ansøgningen kan tillades indgivet og behandlet på Færøerne. Finder Styrelsen for International Rekruttering og Integration, at der foreligger sådanne grunde, at ansøgningen kan indgives på Færøerne, høres Færøernes landsstyre herom. Finder Styrelsen for International Rekruttering og Integration ikke, at der foreligger sådanne særlige grunde, afvises ansøgningen, og ansøgeren henvises til at indgive ansøgningen fra sit hjemland eller et land, hvor vedkommende har haft fast ophold de seneste tre måneder.

Ansøgning om opholdstilladelse efter § 2, stk. 1, i lov om udlændinges adgang til opholdstilladelse med henblik på visse former for beskæftigelse kan kun indgives af udlændinge, der opholder sig på Færøerne, jf. lovens § 2, stk. 2. Udlændingens ophold skal være lovligt, herunder i form af et processuelt ophold. En udlænding, der opholder sig ulovligt på Færøerne, kan således ikke indgive ansøgning om opholdstilladelse efter § 2, stk. 1. Tilsvarende kan en udlænding, hvis opholdstilladelse inddrages, og som herefter udrejser eller udsendes af Færøerne, ikke indgive ansøgning om opholdstilladelse efter § 2, stk. 1, fra udlandet.

Det følger endvidere af § 2, stk. 2, 2. pkt., at en ansøgning, der indgives senere end 7 dage efter, at der er truffet endelig afgørelse om nægtelse af forlængelse eller inddragelse af udlændingens oprindelige opholdstilladelse, ikke kan behandles eller tillægges opsættende virkning på Færøerne, medmindre ganske særlige grunde taler for det.

7 dages-fristen regnes fra tidspunktet for den endelige afgørelse om nægtelse af forlængelse eller inddragelse af udlændingens oprindelige opholdstilladelse. I tilfælde, hvor udlændingemyndighedens afgørelse påklages til Udlændinge- og Integrationsministeriet eller Flygtningenævnet, regnes fristen således fra tidspunktet for Udlændinge- og Integrationsministeriets eller Flygtningenævnets afgørelse. En ansøgning om opholdstilladelse efter § 2, stk. 1, der indgives, inden der er truffet endelig afgørelse om nægtelse af forlængelse eller inddragelse af udlændingens oprindelige opholdstilladelse, kan ikke undergives realitetsbehandling, før der er truffet endelig afgørelse om nægtelse af forlængelse eller inddragelse af udlændingens tilladelse. Indgives ansøgning om opholdstilladelse efter § 2, stk. 1, inden 7 dage efter, at der er truffet endelig afgørelse om nægtelse af forlængelse eller inddragelse af udlændingens oprindelige opholdstilladelse, har udlændingen ret til at fortsætte med udøvelsen af det arbejde eller den selvstændige erhvervsvirksomhed, der danner grundlag for ansøgningen, indtil sagen er endeligt afgjort. Ansøgning om opholdstilladelse efter § 2, stk. 1, indebærer ikke i sig selv, at afgørelsen om nægtelse af forlængelse eller inddragelse af udlændingens oprindelige opholdstilladelse skal anses for påklaget til Udlændinge- og Integrationsministeriet.

Ansøgning om opholds- og arbejdstilladelse efter § 3 i lov om udlændinges adgang til opholdstilladelse med henblik på visse former for beskæftigelse kan indgives både på Færøerne og i udlandet. En ansøgning, der opfylder betingelserne efter EU-ordningen, kan heller ikke afvises, selvom EU-borgeren opholder sig ulovligt på Færøerne.

Ansøgning om tidsubegrænset opholdstilladelse indgives typisk til Færøernes Politi, som videresender ansøgningen til Udlændingestyrelsen med henblik på den videre sagsbehandling.

### Tilbagerejsetilladelse og andre sagsbehandlingsskridt

Udlændingemyndighederne kan meddele tilbagerejsetilladelse til udlændinge, der har lovligt ophold på Færøerne, jf. den for Færøerne gældende udlændingebekendtgørelses § 17, stk. 4 og 5, og i henhold til den for Færøerne gældende udlændingelovs § 47.

Tilbagerejsetilladelse kan meddeles for det tidsrum, hvor en opholdstilladelse er gyldig.

Der er ikke retskrav på at få en tilbagerejsetilladelse, men afgørelsen heraf beror på en konkret vurdering af sagens omstændigheder.

I tilfælde, hvor en udlænding med opholdstilladelse på Færøerne har behov for at søge om forlængelse af sit nationalitetspas hos en repræsentation i Danmark, udsteder politiet i dag efter bemyndigelse fra Udlændingestyrelsen et laissez passer til den pågældende.

### Kompetenceregler

Der er i kapitel 8 i den for Færøerne gældende udlændingelov fastsat nærmere regler om kompetence (og klage) bl.a. vedrørende sager om opholdstilladelse som følge af en familiemæssig tilknytning til personer bosiddende på Færøerne, sager om opholdstilladelse som følge af beskæftigelsesmæssige eller erhvervsmæssige hensyn på Færøerne, herunder i sager efter lov for Færøerne om udlændinges adgang til opholdstilladelse med henblik på visse former for beskæftigelse, samt sager om opholdstilladelse som religiøs forkynder, studerende eller med henblik på praktik- eller au pair-ophold på Færøerne.

Efter § 46, stk. 1, træffes afgørelser i henhold til loven med de undtagelser, der fremgår af § 9, stk. 5, §§ 46 a-49, 50 og 50 a og § 51, stk. 2, 2. pkt., af Udlændingestyrelsen og Styrelsen for International Rekruttering og Integration (SIRI), jf. nedenfor. Bortset fra § 9, stk. 5, er der tale om sagstyper, som ligger uden for dette lovforslags område.

Efter § 46, stk. 3, kan udlændinge- og integrationsministeren efter forhandling med Færøernes landsstyre træffe bestemmelse om og fastsætte nærmere regler for Udlændingestyrelsens og Styrelsen for International Rekruttering og Integrations behandling af de af § 46, stk. 1 og 2, omfattede sager.

I sager, hvor Udlændingestyrelsen eller Styrelsen for International Rekruttering og Integration træffer afgørelse efter loven, kan Udlændingestyrelsen indhente en udtalelse fra Færøernes landsstyre vedrørende de pågældende sager, jf. § 46, stk. 4, 1. pkt. Udlændinge- og integrationsministeren fastsætter efter forhandling med Færøernes landsstyre nærmere regler herom, jf. bestemmelsens 2. pkt.

Kompetence- og klagereglerne i udlændingeloven gældende for Færøerne finder desuden anvendelse i sager om ophold efter lov for Færøerne om udlændinges adgang til opholdstilladelse med henblik på visse former for beskæftigelse.

I forlængelse af kongelig resolution af 28. juni 2015, hvorved sager vedrørende ophold på baggrund af beskæftigelse blev overført fra Beskæftigelsesministeriet til (nu) Udlændinge- og Integrationsministeriet, overtog Styrelsen for International Rekruttering og Integration (SIRI) under det nuværende Udlændinge- og Integrationsministerium pr. 1. oktober 2015 en række sagsområder fra Styrelsen for Arbejdsmarked og Rekruttering, herunder sager vedrørende ophold på baggrund af beskæftigelse.

Udlændingestyrelsen træffer herefter fortsat afgørelser på familiesammenføringsområdet efter den for Færøerne gældende udlændingelovs § 9, stk. 1, § 9, stk. 2, nr. 1, samt visse afgørelser efter § 9, stk. 2, nr. 4, herunder afgørelser om opholdstilladelse til religiøse forkyndere.

Styrelsen for International Rekruttering og Integration træffer afgørelser på beskæftigelsesområdet, herunder afgørelser efter sportsaftalen og lov om udlændinges adgang til opholdstilladelse med henblik på visse former for beskæftigelse. Derudover træffer Styrelsen for International Rekruttering og Integration afgørelser i sager efter § 9, stk. 2, nr. 4, om opholdstilladelse med henblik på studie og praktikophold, au pair-ophold samt i sager om opholdstilladelse til medfølgende familiemedlemmer til udlændinge, der har eller søger opholds- og arbejdstilladelse på Færøerne med henblik på studie eller beskæftigelse.

Udlændingestyrelsen træffer alle afgørelser om tidsubegrænset opholdstilladelse. Såfremt en udlænding, hvis tidsbegrænsede opholdstilladelse på Færøerne er meddelt af Styrelsen for International Rekruttering og Integration, ansøger om tidsubegrænset opholdstilladelse, anmoder Udlændingestyrelsen Styrelsen for International Rekruttering og Integration om at vurdere, om ansøgeren fortsat opfylder betingelserne, der danner grundlag for ansøgerens midlertidige opholds- og arbejdstilladelse, og om betingelserne for at forlænge tilladelsen er til stede.

## Forslag

Det foreslås, at udlændinge- og integrationsministeren efter forhandling med det færøske landsstyre kan delegere kompetencen til at træffe afgørelse i første instans i visse sager om udlændinges ophold på Færøerne fra Udlændingestyrelsen og Styrelsen for International Rekruttering og Integration til en eller flere færøske udlændingemyndigheder.

Formålet med lovforslaget er at understøtte det færøske ønske om, at færøske myndigheder kan tillægges kompetence til at afgøre visse sager om udlændinges ophold på Færøerne og dermed varetage den administrative myndighed i disse sager.

De færøske og de danske myndigheder er enige om, at hjemlen til delegation af afgørelseskompetence til en eller flere færøske udlændingemyndigheder kun vil omfatte sager om opholdstilladelse til udlændinge, som tidligere har haft dansk indfødsret, sager om opholdstilladelse som følge af familiemæssig tilknytning til personer bosiddende på Færøerne, sager om opholdstilladelse som følge af beskæftigelsesmæssige eller erhvervsmæssige hensyn på Færøerne, herunder i medfør af lov for Færøerne om udlændinges adgang til opholdstilladelse med henblik på visse former for beskæftigelse, sager om opholdstilladelse som religiøs forkynder, studerende eller med henblik på praktik- eller au pair-ophold samt sager om opholdstilladelse som medfølgende familiemedlem til personer, der har fået opholdstilladelse som studerende eller på baggrund af beskæftigelse på Færøerne.

Delegationshjemlen vil som udgangspunkt omfatte alle afgørelser om indrejse og ophold efter den for Færøerne gældende udlændingelov og lov for Færøerne om udlændinges adgang til opholdstilladelse med henblik på visse former for beskæftigelse inden for de omfattede sagstyper, som i dag træffes af henholdsvis Udlændingestyrelsen og Styrelsen for International Rekruttering og Integration, herunder såvel førstegangstilladelser som forlængelsessager, afvisning af ansøgning, bortfald og inddragelse tillige med afgørelser om tidsubegrænset opholdstilladelse.

Endvidere vil ansøgninger om en tilbagerejsetilladelse fra en ansøger, der er indrejst på Færøerne, og som har indgivet sin ansøgning om opholdstilladelse og under sagens behandling får behov for at rejse ud fra Færøerne også skulle behandles af den færøske myndighed. I tilfælde, hvor en udlænding med opholdstilladelse på Færøerne har behov for at søge om forlængelse af sit nationalitetspas hos en repræsentation i Danmark, vil de færøske myndigheder skulle anmode Færøernes Politi om at udstede et laissez passer til den pågældende.

De færøske myndigheder vil endvidere inden for de omfattede sagstyper skulle fastlægge ansøgerens identitet og vurdere eventuelle ansøgninger om persondataændringer.

Sager om administrativ udvisning er ikke omfattet af afgrænsningen og dermed heller ikke af delegationshjemlen.

I de sager, hvor de danske myndigheder har meddelt førstegangstilladelser og eventuelt også meddelt forlængelse af opholdstilladelsen, vil det i forbindelse med den færøske myndigheds behandling af forlængelsessager og ansøgninger om tidsubegrænset opholdstilladelse være nødvendigt at indhente oplysninger om de tidligere meddelte opholdstilladelser, samt oplysninger om, hvorvidt udlændingen er i besiddelse af en opholdstilladelse, der ikke er inddraget, nægtet forlænget, udløbet eller bortfaldet. De danske myndigheder skal i den forbindelse iagttage de gældende regler om udveksling af oplysninger i den offentlige forvaltning.

Ansøgning om opholdstilladelse på Færøerne på baggrund af familiesammenføring, beskæftigelse, studier og au pair-ordningen samt ansøgning om tidsubegrænset opholdstilladelse kan i dag indgives til Færøernes Politi og en dansk repræsentation i ansøgerens hjemland eller et tredjeland, hvor ansøgeren har haft fast ophold de sidste tre måneder. Ansøgningen videresendes til Udlændingestyrelsen eller Styrelsen for International Rekruttering og Integration. Med lovforslaget forudsættes det, at ansøgninger om opholdstilladelse på Færøerne, som i dag kan indgives til Færøernes Politi, vil kunne indgives til den færøske myndighed, som har fået delegeret kompetencen. I de tilfælde, hvor en opholdstilladelse skal være opnået inden indrejsen på Færøerne, kan en ansøgning fortsat indgives fra en dansk repræsentation i ansøgers hjemland eller et tredjeland, hvor ansøgeren har haft fast ophold de sidste tre måneder. Det forudsættes, at der indgås samarbejdsaftaler mellem de færøske myndigheder og de danske repræsentationer i udlandet om videregivelse af ansøgninger om ophold på Færøerne.

Lovforslaget ændrer ikke ved de materielle regler om indrejse og ophold på Færøerne. De færøske myndigheder skal således efter delegation af afgørelseskompetence for visse sagstyper om ophold på Færøerne behandle sagerne, som de danske myndigheder hidtil har gjort. Der er således ikke tilsigtet nogen ændring af de danske myndigheders praksis i sager om ophold på Færøerne. Udlændinge, der efter de gældende regler kan meddeles ophold på Færøerne, vil også fremover kunne få ophold og omvendt. De færøske myndigheder skal i forbindelse med behandlingen af sagerne iagttage de gældende sagsbehandlingsregler efter den for Færøerne gældende udlændingelov samt de gældende regler efter den færøske forvaltningslov og offentlighedslov, ligesom det skal påses, at Danmarks internationale forpligtelser overholdes. For den behandling af personoplysninger på Færøerne, der vil skulle foretages af den eller de færøske myndigheder, der måtte få afgørelseskompetence delegeret efter forslaget, gælder den færøske persondatalov.

Færøerne er ikke omfattet af det danske EU-medlemskab. Dertil kommer, at Færøerne ikke er omfattet af Danmarks Schengen-tiltrædelsesaftale, som derfor ikke finder anvendelse på Færøerne.

I forbindelse med en delegation af afgørelseskompetence i førsteinstanssager skal det sikres, at de færøske myndigheder ikke tillader uønskede personer indrejse i Schengen. Det følger i den forbindelse direkte af Schengen-*acquiset*, at danske myndigheder ikke må dele Schengen-oplysninger med tredjelande, i dette tilfælde med Færøerne, der i denne sammenhæng udgør et tredjeland.

Det vurderes i den forbindelse ikke muligt inden for Danmarks Schengenforpligtelser, at danske myndigheder stiller de nødvendige oplysninger til rådighed i forbindelse med sagsbehandlingen af opholdsager ved de færøske myndigheder som førsteinstans, heller ikke selvom de færøske myndigheder har fået afgørelseskompetencen delegeret og derved optræder på vegne af de danske udlændingemyndigheder.

Hertil kommer, at det bør sikres, at der ikke foreligger omstændigheder, som kunne medføre udvisning fra Færøernes efter reglerne i kapitel 4 i den for Færøerne gældende udlændingelov, herunder når dette findes påkrævet af hensyn til statens sikkerhed, eller fordi udlændingen på grund af smitsom sygdom eller alvorligere sjælelig forstyrrelse må antages at frembyde fare eller væsentlige ulemper for sine omgivelser.

Det foreslås derfor, at de færøske myndigheder efter delegation i forbindelse med førsteinstansbehandlingen af en ansøgning om ophold på Færøerne indhenter en bindende indstilling fra de danske udlændingemyndigheder om, hvorvidt en udlænding er udelukket fra at opnå opholdstilladelse på Færøerne, f.eks. fordi der foreligger omstændigheder, som kunne medføre udvisning fra Færøerne, herunder når dette findes påkrævet af hensyn til statens sikkerhed, eller, for så vidt angår tredjelandsstatsborgere, fordi den pågældende er indberettet til Schengeninformationssystemet som uønsket.

Det foreslås således, at den administrative behandling af ansøgninger om ophold på Færøerne kommer til at ske i to trin. På første trin skal den eller de færøske myndigheder, der måtte få afgørelseskompetence delegeret, indhente en bindende indstilling fra Udlændingestyrelsen eller Styrelsen for International Rekruttering og Integration om, hvorvidt udlændingen er udelukket fra at opnå eller bevare en opholdstilladelse på Færøerne.

Vurderingen, der ligger til grund for den bindende indstilling, vil skulle inddrage de udelukkelsesgrunde, der følger af § 10 i den for Færøerne gældende udlændingelov. Til brug for udarbejdelse af vurderingen vil de danske myndigheder således bl.a. skulle inddrage oplysninger fra Schengeninformationssystemet (SIS II) i tilfælde, hvor udlændingen er indberettet til Schengeninformationssystemet som uønsket i medfør af Schengenkonventionen. De danske myndigheder vil endvidere i relevante tilfælde skulle indhente en vurdering fra Politiets Efterretningstjeneste af, om vedkommende kan være til fare for statens sikkerhed.

Er ansøgeren indberettet i SIS II, vil det være nødvendigt at indhente yderligere oplysninger til brug for de danske myndigheders vurdering af, om en ansøger (alligevel) kan meddeles ophold på Færøerne i medfør af § 10 nr. 3. Det er Rigspolitiets Sirenekontor, der skal kontakte det indberettende lands Sirenekontor og anmode om de oplysninger, der er nødvendige til vurderingen af, om ansøger eventuelt kan meddeles ophold på Færøerne. De indhentede oplysninger vil skulle videresendes til Udlændingestyrelsen eller Styrelsen for International Rekruttering og Integration, som på den baggrund vil skulle vurdere, om der kan gives opholdstilladelse på trods af indberetningen i SIS II, hvilket navnlig kan være af humanitære grunde eller som følge af internationale forpligtelser. Udlændingemyndighederne kan i visse tilfælde have mulighed for at partshøre ansøger om oplysningerne indhentet af Sirenekontoret. Det forudsættes, at de danske myndigheder, i forbindelse med en konkret vurdering af, om den pågældende ansøger alligevel eventuelt kan meddeles ophold på Færøerne i medfør af § 10, får tilsendt sagens oplysninger af de færøske myndigheder.

Såfremt det følger af indstillingen, at § 10 ikke er til hinder for at meddele opholdstilladelse efter § 9, skal der på andet trin foretages en vurdering af, om de øvrige betingelser for ophold på Færøerne er opfyldt. Denne vurdering vil den færøske myndighed skulle foretage. Den færøske myndighed skal indhente en ny indstilling efter at have vurderet sagen og fundet, at betingelserne for at meddele opholdstilladelse er opfyldt, medmindre sagsbehandlingstiden er ganske kort. Dette skal sikre, at tilladelsen meddeles på et aktuelt oplysningsgrundlag. Såfremt det følger af indstillingen, at § 10 er til hinder for at meddele opholdstilladelse efter § 10, meddeler den færøske myndighed afslag allerede af den grund.

Desuden foreslås det, at indstillingen ikke er en afgørelse, men en bindende indstilling, der skal lægges til grund ved den færøske myndigheds afgørelse af sagen. Det betyder, at de danske myndigheder, der foretager vurderingen og udarbejder indstillingen, ikke vil skulle iagttage forvaltningslovens regler om bl.a. partshøring og begrundelse i denne forbindelse. Derimod vil den færøske myndighed skulle iagttage forvaltningslovens regler, men den forudgående partshøring og begrundelsen for afgørelsen vil være begrænset til oplysning om, hvad indholdet af den bindende indstilling er, allerede fordi færøske myndigheder for at sikre overholdelsen af Danmarks Schengenforpligtelser ikke vil blive oplyst om, hvad grundlaget for indstillingen er.

Ordningen har som nævnt bl.a. (men ikke alene) til formål at sikre overholdelsen af Danmarks Schengenforpligtelser, og der er således intet til hinder for, at udlændingen f.eks. selv søger partsaktindsigt efter forvaltningslovens almindelige regler og i overensstemmelse med Schengenreglerne i øvrigt direkte hos den danske myndighed, der har foretaget vurderingen og udarbejdet indstillingen. Det bemærkes, at adgangen til partaktindsigt i sådanne tilfælde er begrænset.

I de tilfælde, hvor den færøske myndighed meddeler afslag på en ansøgning om ophold på Færøerne, allerede fordi det følger af den bindende indstilling, at § 10 er til hinder for at meddele opholdstilladelse, vil ansøgeren efter den foreslåede klageordning, jf. afsnit 3, kunne påklage afgørelsen til Udlændingenævnet, der er et dansk forvaltningsorgan. Dermed vil udlændingen i den forbindelse som led i Udlændingenævnets behandling af sagen blive partshørt og få partsaktindsigt i de oplysninger, som ligger til grund for den bindende indstilling, i det omfang dette måtte være muligt efter de almindelige regler i forvaltningsloven og Schengenreglerne i øvrigt.

Der henvises til bemærkningerne til § 1, nr. 2.

# Ændret klageadgang ved delegation af afgørelseskompetence i første instans til færøske myndigheder

## Gældende ret

Der er i kapitel 8 i den for Færøerne gældende udlændingelov fastsat nærmere regler om klage (og kompetence i øvrigt) bl.a. vedrørende sager om opholdstilladelse som følge af en familiemæssig tilknytning til personer bosiddende på Færøerne, sager om opholdstilladelse som følge af beskæftigelsesmæssige eller erhvervsmæssige hensyn på Færøerne, herunder efter lov for Færøerne om udlændinges adgang til opholdstilladelse med henblik på visse former for beskæftigelse samt sager om opholdstilladelse som religiøs forkynder, studerende eller med henblik på praktik- eller au pair-ophold på Færøerne.

Efter § 46, stk. 2, kan afgørelser, som Udlændingestyrelsen og Styrelsen for International Rekruttering og Integration har truffet i første instans, påklages til udlændinge- og integrationsministeren.

Endelige administrative afgørelser efter § 46 kan inden 14 dage efter, at afgørelsen er meddelt udlændingen, af denne kræves indbragt til prøvelse for Færøernes ret, jf. § 52, stk. 1, bl.a. hvis afgørelsen går ud på nægtelse af opholdstilladelse på Færøerne med henblik på varigt ophold efter § 9, stk. 1, nr. 3 eller 4, eller bortfald, inddragelse eller nægtelse af forlængelse af en sådan tilladelse. Sagen indbringes for retten af Udlændingestyrelsen, der fremsender sagens akter med oplysning om den påklagede afgørelse, en kort redegørelse for de omstændigheder, der påberåbes, samt sagens bevisligheder, jf. § 52, stk. 2. I § 52, stk. 3-7, er der fastsat nærmere regler om rettens behandling i sådanne tilfælde.

## Forslag

Det foreslås, at reglerne om klageadgang ændres i forbindelse med en delegation af afgørelseskompetence i første instans i visse sager om ophold på Færøerne, således at klager over den færøske myndigheds førsteinstansafgørelse vil skulle indbringes for Udlændingenævnet.

Herved sikres det, at eventuelt relevante Schengenoplysninger kan indgå i klagesagsbehandlingen, idet Udlændingenævnet er et dansk forvaltningsorgan. Desuden vil det sikre, at prøvelse af de færøske udlændingemyndigheders førsteinstansafgørelser sker ved et uafhængigt, domstolslignende og sagkyndigt organ svarende til den ordning, der gælder efter den danske udlændingelov.

Til brug for behandling af en klagesag vil de færøske myndigheder skulle sende akter til Udlændingenævnet, ligesom Udlændingestyrelsen kan blive bedt om at sende relevante akter, fx i de sager, hvor styrelsen har afgivet en bindende indstilling, som har været inddraget i sagens afgørelse, og i sager med en længere sagshistorik, hvor styrelsens fx har meddelt førstegangstilladelsen. De færøske og danske myndigheder skal i den forbindelse iagttage de gældende regler om udveksling af oplysninger i den offentlige forvaltning efter hhv. den færøske og danske forvaltningslov og persondatalov. De færøske myndigheder er ikke bundet af databeskyttelsesforordningen, jf. Europa-Parlamentets og Rådets forordning (EU) 2016/679 af 27. april 2016 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger og om ophævelse af direktiv 95/46/EF (generel forordning om databeskyttelse). Det betyder, at de færøske myndigheder ikke skal iagttage forordningens bestemmelser i forbindelse med sagsbehandlingen, men at den færøske persondatalov gælder for den behandling af personoplysninger på Færøerne, der som følge af forslaget måtte finde sted.

Det foreslås desuden, at en klage til Udlændingenævnet skal være indgivet, inden 8 uger efter at klageren har fået meddelelse om afgørelsen, dog således at det kan besluttes, at en klage skal behandles, selv om klagen er indgivet efter udløb af denne frist. Dette svarer til den ordning, der gælder efter den danske udlændingelov.

Udlændingenævnets afgørelser vil i lighed med den nuværende ordning være endelige inden for det administrative rekurssystem. Øvrige klagemuligheder, der måtte være fastsat ved lov eller regler udstedt i medfør af lov, berøres ikke af nærværende lovforslag.

Der henvises til bemærkningerne til § 1, nr. 3 og 4.

# Bemyndigelse til at fastsætte integrationsrelevante krav som betingelse for tidsubegrænset opholdstilladelse på Færøerne

## Gældende ret

Efter § 11, stk. 3, i den for Færøerne gældende udlændingelov meddeles tidsubegrænset opholdstilladelse til udlændinge med opholdstilladelse på Færøerne efter § 7 eller § 9, stk. 1 og 2, som med henblik på varigt ophold lovligt har boet på Færøerne i mere end de sidste tre år, såfremt grundlaget for den pågældendes opholdstilladelse fortsat er til stede, og såfremt den pågældende udlænding opfylder en række yderligere betingelser vedrørende undladelse af kriminalitet og manglende gæld til det offentlige, jf. nedenfor.

Efter § 11, stk. 4, kan der, uanset at betingelserne i stk. 3 ikke er opfyldt, efter ansøgning meddeles tidsubegrænset opholdstilladelse, hvis væsentlige hensyn afgørende taler for at imødekomme ansøgningen, jf. dog stk. 5.

De udlændinge, der alene har opholdstilladelse med henblik på midlertidigt ophold eller i mindre end tre år med henblik på varigt ophold, kan således efter § 11, stk. 4, meddeles tidsubegrænset opholdstilladelse, hvis væsentlige hensyn taler afgørende herfor.

Efter praksis meddeles udlændinge, der er meddelt opholdstilladelse som præster, missionærer eller lignende, jf. § 9, stk. 2, nr. 4, og udlændinge, der er meddelt opholdstilladelse, fordi væsentlige beskæftigelsesmæssige hensyn taler derfor, jf. § 9, stk. 2, nr. 3, tidsubegrænset opholdstilladelse efter § 11, stk. 4, efter syv års lovligt ophold på Færøerne på det (i det væsentligste) samme grundlag. Det er herved endvidere en betingelse, at den pågældende har opnået en væsentlig tilknytning til Færøerne. Vurderingen af tilknytningskravet sker i praksis ved et integrationsinterview, som Færøernes Politi afholder med ansøgeren. Tilsvarende gælder for udlændinge, der er meddelt opholdstilladelse af ganske særlige grunde som familiesammenførte, jf. § 9, stk. 2, nr. 4.

Meddelelse af tidsubegrænset opholdstilladelse efter bestemmelserne i § 11, stk. 3 og 4, er betinget af, at udlændingen er i besiddelse af en opholdstilladelse, der ikke er inddraget, nægtet forlænget, udløbet eller bortfaldet.

Efter § 27, stk. 1, regnes tre års-perioden i § 11, stk. 3, fra tidspunktet for udlændingens tilmelding til folkeregistret på Færøerne eller, hvis ansøgningen er indgivet på Færøerne, fra tidspunktet for ansøgningens indgivelse.

Efter praksis medregner Udlændingestyrelsen ved beregningen af tre års-perioden alene de perioder, hvor den pågældende faktisk har opholdt sig på Færøerne. Perioder, hvor udlændingen har opholdt sig uden for Færøerne, indgår således ikke i beregningen af tre års-perioden. Såfremt udlandsopholdet har en sådan varighed, at den pågældendes opholdstilladelse bortfalder efter reglerne i udlændingelovens § 17, og den pågældende efterfølgende meddeles opholdstilladelse på ny, begynder beregningen af tre års-perioden forfra.

Medmindre særlige grunde taler derimod, er meddelelse af tidsubegrænset opholdstilladelse efter bestemmelserne i § 11, stk. 3 og 4, betinget af et vandelskrav og fravær af gæld til det offentlige, jf. § 11, stk. 5.

Efter § 11, stk. 5, nr. 2, er tidsubegrænset opholdstilladelse således betinget af, at den pågældende udlænding under sit ophold på Færøerne inden for en af udlændinge- og integrationsministeren efter forhandling med Færøernes landsstyre fastsat periode ikke er idømt en betinget eller ubetinget frihedsstraf eller anden strafferetlig retsfølge, der indebærer eller giver mulighed for frihedsberøvelse, for en lovovertrædelse, der ville have medført en straf af denne karakter, jf. stk. 7.

Udlændinge, der er straffet for kriminalitet af en vis grovhed, vil således ikke kunne opnå tidsubegrænset opholdstilladelse før udløbet af en vis karenstid. Længden af karenstiden vil afhænge af lovovertrædelsens karakter og af sanktionens længde.

Efter § 11, stk. 5, nr. 3, er tidsubegrænset opholdstilladelse betinget af, at den pågældende udlænding ikke har forfalden gæld til det offentlige på over 50.000 kr. (1998-niveau).

Efter § 11, stk. 6, er det en betingelse for at nægte meddelelse af tidsubegrænset opholdstilladelse efter § 11, stk. 5, nr. 3, at der er tale om forfalden gæld, hvor den pågældende udlænding ikke har villet aftale en afdragsordning eller ikke overholder en sådan. Hvis gælden eller manglende indgåelse af en afdragsordning skyldes forhold, som ikke kan lægges udlændingen til last, for eksempel sygdom, arbejdsløshed eller påbegyndt uddannelse, kan der ligeledes meddeles tidsubegrænset opholdstilladelse, selv om denne betingelse ikke er opfyldt.

I henhold til § 11, stk. 7, er det i bekendtgørelse nr. 1579 af 14. december 2018 for Færøerne om regulering af beløb i henhold til anordning om ikrafttræden for Færøerne af udlændingeloven fastsat bl.a., at reguleringen af den angivne beløbsgrænse på 50.000 kr. reguleres årligt, og at beløbet i 2018 er 80.651,81 kr.

På anmodning fra Udlændingestyrelsen afgiver Færøernes landsstyre en udtalelse om, hvorvidt udlændingen har forfalden gæld til det offentlige og i givet fald har indgået en aftale om afvikling af gælden og overholder en sådan aftale. Færøernes landsstyre indhenter oplysninger hos TAKS og Almannastovani (socialforvaltningen), og disse vedlægges høringsudtalelsen.

Med henblik på fastlæggelse af eventuel kriminalitet og omfanget heraf efter betingelsen i § 11, stk. 5, nr. 2, indhenter Udlændingestyrelsen oplysninger fra Færøernes landsstyre om, hvorvidt den pågældende udlænding er kendt i kriminalregistret.

For nærmere regler om tidsubegrænset opholdstilladelse på Færøerne henvises til vejledning nr. 127 af 4. juli 2000 om meddelelse af tidsubegrænset opholdstilladelse.

I den for Danmark gældende udlændingelov er der i tillæg til et vandelskrav og fravær af gæld til det offentlige desuden fastsat en række yderligere grundlæggende betingelser, herunder et selvforsørgelseskrav, et krav om underskrivelse af en erklæring om integration og aktivt medborgerskab i det danske samfund, et danskprøvekrav, et krav om ordinær fuldtidsbeskæftigelse i en bestemt periode forud for meddelelsen af tidsubegrænset opholdstilladelse og et krav om fortsat tilknytning til arbejdsmarkedet på det tidspunkt, hvor tidsubegrænset opholdstilladelse vil kunne meddeles. Der er endvidere i tillæg til disse grundlæggende betingelser fastsat 4 supplerende integrationsrelevante betingelser (om bestået medborgerskabsprøve/udvist aktivt medborgerskab, skærpet krav om ordinær fuldtidsbeskæftigelse, krav til skattepligtig indkomst og skærpet danskkrav), hvoraf ansøgeren skal opfylde mindst 2.

Reglerne om tidsubegrænset opholdstilladelse i udlændingeloven gældende for Danmark er ændret (og skærpet) flere gange siden den seneste anordning om ikrafttræden for Færøerne af udlændingeloven i marts 2001. Der er herved indsat anordningshjemmel i territorialbestemmelserne, hvorefter lovændringerne kan sættes i kraft for Færøerne med de ændringer, som de færøske forhold tilsiger.

## Forslag

Det foreslås, at udlændinge- og integrationsministeren efter forhandling med Færøernes landsstyre kan fastsætte nærmere regler om, at tidsubegrænset opholdstilladelse på Færøerne betinges af, at den pågældende udlænding har en integrationsrelevant tilknytning til Færøerne.

Forslaget har til formål at sikre, at integrationen af nyankomne udlændinge på Færøerne understøttes i udlændingelovgivningen gældende for Færøerne, således at adgangen til at opnå tidsubegrænset opholdstilladelse på Færøerne kan betinges af, at udlændingen har en stærk tilknytning til det færøske samfund.

Bemyndigelsen vil således kunne udnyttes efter forhandling med Færøernes landsstyre eksempelvis i tilfælde, hvor der på Færøerne måtte blive givet integrationsfremmende tilbud i form af f.eks. sprogundervisning el. lign., og hvor udlændingens manglende deltagelse i sådanne tilbud af integrationsmæssige grunde – svarende til ordningen i Danmark – bør have konsekvenser for mulighed for at opnå tidsubegrænset opholdstilladelse.

Bl.a. af lovtekniske grunde forudsættes det, at der alene kan fastsættes regler om integrationsrelevante betingelser for at opnå tidsubegrænset opholdstilladelse, som ligger inden for de anordningshjemler, der følger af ændringerne af udlændingeloven gældende for Danmark, eller som alt andet lige ikke kan siges at være strengere end de til enhver tid gældende regler i udlændingeloven for Danmark.

Der henvises til bemærkningerne til § 1, nr. 1.

# Forholdet til internationale konventioner

## Indledende bemærkninger

Danmark har ved folkeretlige aftaler gældende for det danske rige tiltrådt en række konventioner af betydning for udlændingeområdet. Såvel danske som færøske (og grønlandske) myndigheder har dermed en forpligtelse til at sikre overholdelsen af sådanne konventioner. Hertil kommer, at Den Europæiske Menneskerettighedskonvention blev gjort til en del af færøsk ret ved anordning nr. 136 af 25. februar 2000 om ikrafttræden for Færøerne af lov om Den Europæiske Menneskerettighedskonvention., hvorefter færøske myndigheder har en forpligtelse til at anvende konventionen på linje med anden lovgivning.

De færøske myndigheder vil efter en delegation i forbindelse med behandlingen af visse sager om ophold på Færøerne fortsat skulle påse, at disse internationale forpligtelser overholdes.

Nedenfor følger en ikke-udtømmende beskrivelse i hovedtræk af de internationale forpligtelser, som skal påses overholdt og navnlig er relevante i forbindelse med behandlingen af sager om opholdstilladelse som følge af en familiemæssig tilknytning til personer bosiddende på Færøerne, sager om opholdstilladelse som følge af beskæftigelsesmæssige eller erhvervsmæssige hensyn på Færøerne samt sager om opholdstilladelse som religiøs forkynder, studerende eller med henblik på praktik- eller au pair-ophold på Færøerne.

## Retten til respekt for familielivet

Efter Den Europæiske Menneskerettighedskonvention artikel 8, stk. 1, har enhver ret til respekt for bl.a. sit privatliv og familieliv. Det følger endvidere af artikel 8, stk. 2, at ingen offentlig myndighed må gøre indgreb i udøvelsen af denne ret, medmindre det sker i overensstemmelse med loven og er nødvendigt i et demokratisk samfund af hensyn til den nationale sikkerhed, den offentlige tryghed eller landets økonomiske velfærd, for at forebygge uro eller forbrydelse, for at beskytte sundheden eller sædeligheden eller for at beskytte andres rettigheder og friheder.

Ifølge praksis fra Den Europæiske Menneskerettighedsdomstol omfatter retten til et familieliv retten til at opretholde et eksisterende familieliv, f.eks. ved at staten undlader at udvise et familiemedlem, samt i visse situationer statens positive forpligtelse til at tilvejebringe de nødvendige forudsætninger for at udøve et familieliv, f.eks. ved at staten giver et familiemedlem opholdstilladelse. Medlemsstaterne har dog en relativt bred skønsmargin i denne henseende.

Det kan udledes af Menneskerettighedsdomstolens praksis, at bestemmelsen ikke indebærer en generel og ubetinget ret til familiesammenføring, da familier ikke efter artikel 8 har en umiddelbar ret til at vælge det land, hvori de vil udøve deres familieliv. Der skal i hver enkelt sag, hvor en udlænding søger om familiesammenføring med en herboende person, foretages en konkret vurdering af, hvorvidt det på baggrund af sagens samlede omstændigheder er proportionalt at meddele afslag på opholdstilladelse.

Menneskerettighedsdomstolen lægger i sin praksis i den forbindelse vægt på en flerhed af momenter, herunder:

* konsekvenserne for familielivet, herunder om det i praksis vil blive brudt,
* tidspunktet for familielivets etablering,
* årsagen til den adskillelse, der nu ønskes tilendebragt, herunder om det skyldes den herboende persons eget frie valg,
* karakteren og omfanget af parternes tilknytning til den stat, der søges om familiesammenføring i,
* den indrejsendes kulturelle og familiemæssige tilknytning til oprindelsesstaten,
* momenter som immigrationskontrol, herunder om der er sket en overtrædelse af statens lovgivning om immigration,
* om der foreligger hensyn til den offentlige orden, der taler for udelukkelse fra statens område,
* om den indrejsende er mindreårig eller på anden måde afhængig af den herboende person,
* om der foreligger uoverstigelige hindringer for at udøve familielivet i et andet land, samt
* om der er noget til hinder for, at den herboende person rejser til det land, hvor udlændingen opholder sig.

De anførte momenter er nærmere beskrevet i Jon Fridrik Kjølbro: Den Europæiske Menneskerettighedskonvention - for praktikere, 4. udgave 2017, side 719 f med henvisning til praksis. Der henvises for en beskrivelse af Menneskerettighedsdomstolens praksis endvidere til Peer Lorenzen m.fl., Den Europæiske Menneskerettighedskonvention, 3. udgave 2011, side 740 ff.

Efter artikel 17 i FN’s konvention om borgerlige og politiske rettigheder må ingen udsættes for ulovlig indblanding i sit privatliv eller familieliv. Efter artikel 10 i FN’s konvention om økonomiske, sociale og kulturelle rettigheder skal familien ydes den størst mulige beskyttelse og bistand. Ægteskab skal kun kunne indgås med de vordende ægtefællers frie samtykke. Bestemmelserne anerkender ingen ret til familiesammenføring, men kan efter omstændighederne indirekte føre til beskyttelse af en sådan ret, bl.a. som følge af retten til respekt for familielivet. Det antages, at disse bestemmelser ikke indeholder en videre beskyttelse end Den Europæiske Menneskerettighedskonvention artikel 8.

FN’s Flygtningekonvention forpligter ikke de stater, der har tilsluttet sig konventionen, til at give konventionsflygtninge ret til familiesammenføring.

## Forbud mod usaglig forskelsbehandling

Efter Den Europæiske Menneskerettighedskonvention artikel 14 skal nydelsen af de i konventionen anerkendte rettigheder og friheder – f.eks. retten til respekt for privat- og familielivet efter artikel 8 – sikres uden forskel på grund af køn, race, farve, sprog, religion, politisk eller anden overbevisning, national eller social oprindelse, tilhørighed til et nationalt mindretal, formueforhold, fødsel eller ethvert andet forhold.

Bestemmelsen indeholder et forbud mod usaglig forskelsbehandling, der ifølge Menneskerettighedsdomstolens praksis indebærer, at det er forbudt at forskelsbehandle personer, der befinder sig i sammenlignelige situationer, medmindre staten kan begrunde forskelsbehandlingen i objektive og saglige hensyn (saglighed), og det valgte middel er "egnet" og nødvendig til at forfølge hensynet (proportionalitet).

Efter Menneskerettighedsdomstolens praksis omfatter forbuddet i Den Europæiske Menneskerettighedskonventions artikel 14 både direkte og indirekte forskelsbehandling på baggrund af køn, race, farve, sprog, religion, politisk eller anden overbevisning, national eller social oprindelse, tilhørighed til et nationalt mindretal, formueforhold, fødsel eller ethvert andet forhold.

Efter artikel 5 i FN's konvention om afskaffelse af alle former for racediskrimination må der ikke ske diskrimination på grund af race, hudfarve, national eller etnisk oprindelse.

Efter artikel 26 i FN's konvention om borgerlige og politiske rettigheder er alle mennesker lige for loven og berettigede til lovens ligelige beskyttelse uden nogen forskelsbehandling.

Endelig indeholder Verdenserklæringen om menneskerettigheder i artikel 16, stk. 1, en bestemmelse, hvorefter den enkelte uden begrænsninger af racemæssige, nationalitetsmæssige eller religiøse grunde har ret til at gifte sig og stifte familie. Erklæringen er ikke bindende for medlemsstaterne.

## Artikel 2 i fjerde tillægsprotokol til Den Europæiske Menneskerettighedskonvention

Efter artikel 2, stk. 1, i fjerde tillægsprotokol til Den Europæiske Menneskerettighedskonvention skal enhver, der lovligt befinder sig på en stats område, inden for dette have ret til at færdes frit og til frit at vælge sit opholdsland. Det følger endvidere af artikel 2, stk. 3, at udøvelsen af disse rettigheder ikke skal være underkastet andre begrænsninger end sådanne, som er i overensstemmelse med loven, og som er nødvendige i et demokratisk samfund af hensyn til den nationale sikkerhed eller den offentlige tryghed, for at opretholde den offentlige orden, for at forebygge forbrydelse, for at beskytte sundheden eller sædeligheden eller for at beskytte andres rettigheder og pligter. Efter artikel 2, stk. 4, kan de i stk. 1 nævnte rettigheder inden for særlige områder underkastes restriktioner, som er indført ved lov, og som i et demokratisk samfund tjener almenvellet.

## FN's Handicapkonvention

Det følger af artikel 1 i FN's Handicapkonvention, at personer med handicap ifølge konventionen omfatter personer, der har en langvarig fysisk, psykisk, intellektuel eller sensorisk funktionsnedsættelse, som i samspil med forskellige barrierer kan hindre dem i fuldt og effektivt at deltage i samfundslivet på lige fod med andre.

Årsagen til den nedsatte funktionsevne vil ofte være en lægeligt diagnosticeret lidelse, der angiver en langvarig nedsættelse af kropslige eller kognitive funktioner, som f.eks. syn, hørelse, lammelser, hjerneskade m.v. Endvidere kan en person, der lider af posttraumatisk stress, konkret blive anset for at være en person med handicap, hvis den posttraumatiske stress efter en konkret og individuel vurdering har karakter af en langvarig funktionsnedsættelse.

Af artikel 5, stk. 1 og 2, i FN's Handicapkonvention følger det ligeledes, at deltagerstaterne anerkender, at alle er lige for loven, og at alle uden nogen form for diskrimination har ret til lige beskyttelse og til at drage samme nytte af loven, samt at deltagerstaterne skal forbyde enhver diskrimination på grund af handicap.

## CEDAW-konventionen

Artikel 11 i FN's konvention om afskaffelse af alle former for diskrimination mod kvinder (CEDAW-konventionen) tager bl.a. sigte på at beskytte kvinder, som er på barsel og i øvrigt er i erhverv. Perioder med f.eks. barsel og omsorgsdage inden for rammerne af et ansættelsesforhold vil således skulle indgå i opgørelsen af en persons arbejdsmarkedstilknytning.

I medfør af artikel 9 i CEDAW-konventionen skal der tages særlige hensyn til udenlandske kvinder, der f.eks. som følge af ægteskab opnår opholdstilladelse i Danmark eller på Færøerne.

## FN's Børnekonvention

I præamblen til FN's konvention om barnets rettigheder (FN's Børnekonvention) anføres det, at familien – som den grundlæggende enhed i samfundet og naturlige ramme for alle sine medlemmers og særligt børns vækst og trivsel – bør gives den nødvendige beskyttelse og hjælp, og at barnet med henblik på fuld og harmonisk udvikling af sin personlighed bør vokse op i et familiemiljø.

Det grundlæggende hensyn til barnets tarv fastslås i artikel 3, stk. 1, i FN's Børnekonvention, hvorefter barnets tarv i alle foranstaltninger vedrørende børn, hvad enten disse udøves af offentlige eller private institutioner for social velfærd, domstole, forvaltningsmyndigheder eller lovgivende organer, skal komme i første række.

Efter artikel 9, stk. 3, i FN's Børnekonvention, skal deltagerstaterne respektere retten for et barn, der er adskilt fra den ene eller begge forældre, til at opretholde regelmæssig personlig forbindelse og direkte kontakt med begge forældre, undtagen hvis dette strider mod barnets tarv.

Det følger af artikel 10, stk. 1, i FN's Børnekonvention, at ansøgninger fra et barn eller dettes forældre om indrejse i eller udrejse fra en deltagende stat med henblik på familiesammenføring skal behandles på en positiv, human og hurtig måde af deltagerstaterne. Deltagerstaterne skal endvidere sikre, at indgivelse af en sådan ansøgning ikke medfører negative virkninger for ansøgere og deres familiemedlemmer. Efter artikel 10, stk. 2, skal et barn, hvis forældre har fast bopæl i forskellige stater, have ret til, undtagen under særlige omstændigheder, regelmæssigt at have personlig forbindelse og direkte kontakt med begge forældre. Med henblik herpå skal deltagerstaterne respektere barnets og dets forældres ret til at forlade et hvilket som helst land, herunder deres eget, og til at indrejse i deres eget land. Retten til at forlade et hvilket som helst land skal kun underkastes sådanne begrænsninger, som er fastsat ved lov, og som er nødvendige for at beskytte den nationale sikkerhed, den offentlige orden (ordre public), folkesundheden eller sædeligheden, eller andre personers rettigheder og friheder, og som er i overensstemmelse med de øvrige rettigheder, der er anerkendt i konventionen.

Efter artikel 12, stk. 1, i FN's Børnekonvention har et barn, der er i stand til at udforme sine egne synspunkter, retten til frit at udtrykke disse synspunkter i alle forhold, der vedrører barnet. Barnets synspunkter skal tillægges passende vægt i overensstemmelse med dets alder og modenhed.

FN's Børnekonvention anerkender således ikke en generel og ubetinget ret til familiesammenføring af børn. Endvidere indeholder FN's Børnekonvention ikke en videre beskyttelse af retten til familieliv end den, som følger af artikel 8 i Den Europæiske Menneskerettighedskonvention. Der er derfor ikke foretaget en selvstændig vurdering af de enkelte tiltag i forhold til Børnekonventionen.

## Schengenkonventionen

Det fremgår af artikel 5, stk. 1, i Danmarks tiltrædelsesaftale af 19. december 1996 til Konvention om gennemførelse af Schengenaftalen af 14. juni 1985 (Schengenkonventionen), jf. Folketingets Europaudvalg 1996-97, Alm. del, bilag 398, at Færøerne (og Grønland) ikke er omfattet af Danmarks medlemskab af Schengensamarbejdet.

Ved anordning nr. 183 af 22. marts 2001 om ikrafttræden for Færøerne af lov om Danmarks tiltrædelse af Schengen-konventionen blev § 2 i den danske tiltrædelseslov, jf. lov nr. 410 af 10. juni 1997 om Danmarks tiltrædelse af Schengenkonvention, sat i kraft for Færøerne, således at bestemmelserne i afsnit IV (om Schengeninformationssystemet) i Schengenkonventionen gælder på Færøerne.

Bestemmelserne i afsnit IV (om Schengeninformationssystemet) i Schengenkonventionen er efterfølgende videreført i Europa-Parlamentets og Rådets forordning (EF) nr. 1987/2006 af 20. december 2006 om oprettelse, drift og brug af anden generation af Schengeninformationssystemet (SIS II), som Danmark i medfør af Protokollen om Danmarks stilling har tilsluttet sig.

Efter Schengenkonventionens artikel 25 skal et Schengenland, der påtænker at udstede opholdstilladelse til en udlænding, der er indberettet som uønsket i Schengeninformationssystemet, konsultere det indberettende land og tage hensyn til dette lands interesser ved afgørelsen af, hvorvidt opholdstilladelse skal udstedes. Det følger endvidere af artikel 25, at det Schengenland, der har udstedt opholdstilladelse til en udlænding, der er indberettet som uønsket i Schengeninformationssystemet, og det indberettende Schengenland skal konsultere hinanden med henblik på at fastslå, om der er tilstrækkeligt grundlag for at inddrage opholdstilladelsen.

Ordningen medfører, at en tredjelandsstatsborger ikke på en og samme tid kan være indberettet som uønsket i Schengenområdet og have opholdstilladelse i et Schengenland. Da Schengeninformationssystemet benyttes på Færøerne, jf. ovenfor om Færøernes forhold til Schengensamarbejdet, vil en tredjelandsstatsborger tilsvarende ikke både kunne være opført i Schengeninformationssystemet og samtidig have opholdstilladelse på Færøerne.

Det følger af artikel 39 i SIS II-forordningen, at oplysninger, der er behandlet i SIS II i henhold til forordningen, ikke må overføres eller stilles til rådighed for tredjelande eller internationale organisationer.

# Økonomiske konsekvenser og implementeringskonsekvenser for det offentlige

[under udarbejdelse]

# Økonomiske og administrative konsekvenser for erhvervslivet mv.

Lovforslaget har ikke økonomiske og administrative konsekvenser for erhvervslivet mv.

# Administrative konsekvenser for borgere

Lovforslaget vil betyde, at visse ansøgninger om ophold på Færøerne samt klager over afslag vil skulle indgives til en anden myndighed end i dag.

Ansøgninger om opholdstilladelse på Færøerne på baggrund af familiesammenføring, beskæftigelse, studier og au pair-ordningen skal således i dag indsendes til Udlændingestyrelsen eller Styrelsen for International Rekruttering og Integration, og klager over disse afgørelser sendes til Udlændinge- og Integrationsministeriet.

Lovforslaget indebærer, at sådanne ansøgninger om ophold på Færøerne fremover efter en delegation skal indgives til en færøsk myndighed med klageadgang til Udlændingenævnet, og at klager over den færøske myndigheds afgørelser indbringes for Udlændingenævnet som udgangspunkt inden 8 uger.

# Miljømæssige konsekvenser

Lovforslaget har ikke miljømæssige konsekvenser.

# Forholdet til EU-retten

Lovforslaget berører ikke udlændinge, der har ret til ophold på baggrund af EU-reglerne om fri bevægelighed.

# Hørte myndigheder mv.

Lovforslaget har i perioden fra den […] til den […] været i høring hos følgende myndigheder og organisationer:

[…]

# Sammenfattende skema

|  |  |  |
| --- | --- | --- |
|  | Positive konsekvenser/ mindre udgifter(hvis ja, angiv omfang) | Negative konsekvenser/ merudgifter(hvis ja, angiv omfang) |
| Økonomiske konsekvenser for stat, kommuner og regioner | [under udarbejdelse] | [under udarbejdelse] |
| Implementeringsmæssige konsekvenser for stat, kommuner og regioner | Ingen | Ingen |
| Økonomiske konsekvenser for erhvervslivet | Ingen | Ingen |
| Administrative konsekvenser for erhvervslivet | Ingen | Ingen |
| Administrative konsekvenser for borgerne | Ingen  | Lovforslaget vil betyde, at visse ansøgninger samt klager vil skulle indgives til en anden myndighed end i dag.  |
| Miljømæssige konsekvenser | Ingen | Ingen |
| Forholdet til EU-retten | Lovforslaget berører ikke udlændinge, der har ret til ophold på baggrund af EU-reglerne om fri bevægelighed.  |
| Overimplementering af EU-retlige minimumsforpligtelser (sæt X) | Ja Nej X |

*Bemærkninger til lovforslagets enkelte bestemmelser*

*Til § 1*

Til nr. 1

Udlændingeloven indeholder ingen bestemmelser om betingelser for at opnå tidsubegrænset opholdstilladelse på Færøerne. Efter § 11, stk. 3, i den for Færøerne gældende udlændingelov meddeles tidsubegrænset opholdstilladelse til udlændinge med opholdstilladelse på Færøerne efter § 7 eller § 9, stk. 1 og 2, som med henblik på varigt ophold lovligt har boet på Færøerne i mere end de sidste tre år, såfremt grundlaget for den pågældendes opholdstilladelse fortsat er til stede, og såfremt den pågældende udlænding opfylder en række yderligere betingelser vedrørende undladelse af kriminalitet og manglende gæld til det offentlige

Den foreslåede bestemmelse i udlændingelovens *§ 11, stk. 19*, fastsætter, at udlændinge- og integrationsministeren efter forhandling med det færøske landsstyre kan fastsætte nærmere regler om, at tidsubegrænset opholdstilladelse på Færøerne betinges af, at den pågældende udlænding har integrationsrelevant tilknytning til Færøerne.

Den foreslåede bestemmelse i udlændingelovens § 11, stk. 19, indebærer, at udlændinge- og integrationsministeren, efter forhandling med det færøske landsstyre, bemyndiges til at fastsætte nærmere regler om integrationsrelevante betingelser for at opnå tidsubegrænset opholdstilladelse på Færøerne.

Bemyndigelsen vil således kunne udnyttes efter forhandling med det færøske landsstyre eksempelvis i tilfælde, hvor der på Færøerne måtte blive givet integrationsfremmende tilbud i form af f.eks. sprogundervisning e. lign., og hvor udlændingens manglende deltagelse i sådanne tilbud af integrationsmæssige grunde – svarende til ordningen i Danmark – bør have konsekvenser for muligheden for at opnå tidsubegrænset opholdstilladelse.

Det forudsættes, at der alene fastsættes regler om integrationsrelevante betingelser for at opnå tidsubegrænset opholdstilladelse, som ligger inden for de anordningshjemler, der følger af ændringerne af udlændingeloven gældende for Danmark, eller som alt andet lige ikke kan siges at være strengere end de til enhver tid gældende regler om tidsubegrænset opholdstilladelse i udlændingeloven for Danmark.

Der henvises i øvrigt til afsnit 4 i de almindelige bemærkninger.

Til nr. 2

Udlændingeloven indeholder ingen bestemmelser om færøske udlændingemyndigheders kompetence til at træffe afgørelse i første instans i visse sager om udlændinges ophold på Færøerne. Efter den for Færøerne gældende udlændingelov træffes sådanne afgørelser i dag af henholdsvis Udlændingestyrelsen og Styrelsen for International Rekruttering.

Den foreslåede nye bestemmelse i udlændingelovens *§ 46 i, stk. 1*, fastsætter, at udlændinge- og integrationsministeren, efter forhandling med det færøske landsstyre, kan delegere kompetencen til at træffe afgørelse i første instans i sager om ophold på Færøerne til en færøsk myndighed i sager om opholdstilladelse til udlændinge, som tidligere har haft dansk indfødsret, sager om opholdstilladelse som følge af en familiemæssig tilknytning til personer bosiddende på Færøerne, sager om opholdstilladelse som følge af beskæftigelsesmæssige eller erhvervsmæssige hensyn på Færøerne, herunder i medfør af lov for Færøerne om udlændinges adgang til opholdstilladelse med henblik på visse former for beskæftigelse, sager om opholdstilladelse som religiøs forkynder, studerende eller med henblik på praktik- eller au pair-ophold samt sager om opholdstilladelse som medfølgende familiemedlem til personer, der har fået opholdstilladelse på Færøerne som studerende eller på baggrund af beskæftigelse.

Den foreslåede bestemmelse i § 46 i, stk. 1, indebærer, at der indføres en hjemmel for udlændinge- og integrationsministeren til at delegere afgørelseskompetence til en eller flere færøske udlændingemyndigheder om indrejse og ophold efter den for Færøerne gældende udlændingelov inden for de omfattede sagstyper, som i dag træffes af henholdsvis Udlændingestyrelsen og Styrelsen for International Rekruttering og Integration.

Det forudsættes, at udlændinge- og integrationsministeren først udnytter hjemlen efter drøftelse med det færøske landsstyre.

Der henvises i øvrigt til afsnit 2.2 i de almindelige bemærkninger.

Den foreslåede nye bestemmelse i udlændingelovens *§ 46 i, stk. 2*, fastsætter, at de i stk. 1 nævnte sager desuden omfatter afgørelser om afvisning af ansøgninger, jf. § 9, stk. 7, i den for Færøerne gældende udlændingelov, afgørelser om forlængelse af opholdstilladelse, jf. § 11, stk. 2, i den for Færøerne gældende udlændingelov, afgørelser om tidsubegrænset opholdstilladelse, jf. § 11, stk. 3 og 4, i den for Færøerne gældende udlændingelov, konstatering af bortfald af opholdstilladelse og afgørelser om, at en opholdstilladelse ikke skal anses for bortfaldet, jf. §§ 17 og 18 i den for Færøerne gældende udlændingelov, afgørelser om inddragelse af opholdstilladelse, jf. § 19 i den for Færøerne gældende udlændingelov, afgørelser om opsættende virkning, jf. § 33 i den for Færøerne gældende udlændingelov, samt afgørelser om identitetsfastlæggelse, fastsættelse af alder i forbindelse med en ansøgning om opholdstilladelse som følge af en familiemæssig tilknytning til en person bosiddende på Færøerne, tilbagerejsetilladelse og laisser-passez.

Den foreslåede bestemmelse i udlændingelovens § 46 i, stk. 2, indebærer, at adgangen til delegation af afgørelseskompetence efter stk. 1 udover afgørelser om førstegangstilladelse omfatter netop de afgørelsestyper mv., som er opregnet. Bestemmelsen indeholder således en udtømmende opregning af alle afgørelser inden for de i stk. 1 omfattede sager, som de færøske myndigheder, efter en delegation af afgørelseskompetence i førsteinstanssager, skal træffe.

Den foreslåede nye bestemmelse i udlændingelovens *§ 46 i, stk.* *3, 1. pkt*., fastsætter, at såfremt kompetencen til at træffe afgørelse er delegeret til en færøsk myndighed i medfør af stk. 1, indhenter den færøske myndighed en bindende indstilling fra Udlændingestyrelsen eller Styrelsen for International Rekruttering og Integration om, hvorvidt udlændingen er udelukket fra at opnå eller bevare opholdstilladelse på Færøerne, jf. § 10 i den for Færøerne gældende udlændingelov.

Den foreslåede bestemmelse i § 46 i, stk. 3, 1. pkt., indebærer, at den administrative behandling af ansøgninger om ophold på Færøerne kommer til at ske i to trin. På første trin skal den eller de færøske myndigheder, der måtte få afgørelseskompetence delegeret, indhente en bindende indstilling fra Udlændingestyrelsen eller Styrelsen for International Rekruttering og Integration om, hvorvidt udlændingen i medfør af § 10 i den for Færøerne gældende udlændingelov er udelukket fra at opnå eller bevare en opholdstilladelse på Færøerne.

Vurderingen, der ligger til grund for den bindende indstilling, vil således skulle inddrage de udelukkelsesgrunde, der følger af § 10 i den for Færøerne gældende udlændingelov. Til brug for udarbejdelse af vurderingen vil de danske myndigheder således bl.a. skulle inddrage oplysninger fra Schengeninformationssystemet (SIS II) i tilfælde, hvor udlændingen er indberettet til Schengeninformationssystemet som uønsket i medfør af Schengenkonventionen. De danske myndigheder vil endvidere i relevante tilfælde skulle indhente en vurdering fra Politiets Efterretningstjeneste af, om vedkommende kan være til fare for statens sikkerhed.

Er ansøgeren indberettet i SIS II, vil det være nødvendigt at indhente yderligere oplysninger til brug for de danske myndigheders vurdering af, om en ansøger alligevel kan meddeles ophold på Færøerne i medfør af § 10. Det er Rigspolitiets Sirenekontor, der skal kontakte det indberettende lands Sirenekontor og anmode om de oplysninger, der er nødvendige til vurderingen af, om ansøger eventuelt kan meddeles ophold på Færøerne. De indhentede oplysninger vil skulle videresendes til Udlændingestyrelsen [eller Styrelsen for International Rekruttering og Integration], som på den baggrund vil skulle vurdere, om der kan gives opholdstilladelse på trods af indberetningen i SIS, hvilket navnlig kan være af humanitære grunde eller som følge af internationale forpligtelser.

Det forudsættes, at de danske myndigheder, i forbindelse med en konkret vurdering af, om den pågældende ansøger alligevel eventuelt kan meddeles ophold på Færøerne i medfør af § 10, får tilsendt sagens oplysninger af de færøske myndigheder.

Såfremt det fremgår af indstillingen, at § 10 ikke er til hinder for at meddele opholdstilladelse efter § 9, skal der på andet trin foretages en vurdering af, om de øvrige betingelser for ophold på Færøerne er opfyldt. Denne vurdering vil den færøske myndighed skulle foretage. Den færøske myndighed skal indhente en ny indstilling efter at have vurderet sagen og fundet, at betingelserne for at meddele opholdstilladelse er opfyldt, medmindre sagsbehandlingstiden er ganske kort. Dette skal sikre, at tilladelsen meddeles på et aktuelt oplysningsgrundlag. Såfremt det af indstillingen fremgår, at § 10 er til hinder for at meddele opholdstilladelse efter § 9 i den for Færøerne gældende udlændingelov, meddeler den færøske myndighed afslag allerede af den grund.

Den foreslåede nye bestemmelse i udlændingelovens *§ 46 i, stk.* *3, 2. pkt*., fastsætter, at indstillingen, der ikke er en afgørelse, skal lægges til grund ved den færøske myndigheds afgørelse af sagen.

Den foreslåede bestemmelse i § 46 i, stk. 3, 2. pkt., indebærer, atde danske myndigheder, der foretager vurderingen og udarbejder indstillingen, ikke vil skulle iagttage forvaltningslovens regler om bl.a. partshøring og begrundelse i denne forbindelse. Derimod vil den færøske myndighed skulle iagttage reglerne efter den for Færøerne gældende forvaltningslov og den for Færøerne gældende offentlighedslov, men den forudgående partshøring og begrundelsen for afgørelsen vil være begrænset til oplysning om, hvad indholdet af den bindende indstilling er , allerede fordi færøske myndigheder for at sikre overholdelsen af Danmarks Schengenforpligtelser ikke vil blive oplyst om, hvad grundlaget for indstillingen er.

For den behandling af personoplysninger på Færøerne, der vil skulle foretages af den eller de færøske myndigheder, der måtte få afgørelseskompetence delegeret efter forslaget, gælder den færøske persondatalov.

Den foreslåede § 46 i, stk. 3, 2. pkt. indebærer tillige, at de danske myndigheders indstilling skal lægges til grund for den færøske myndigheds afgørelse. Hvis det af indstillingen fremgår, at § 10 er til hinder for, at der meddeles opholdstilladelse, følger det af bestemmelsen, at den færøske myndighed allerede af den grund meddeler afslag. Hvis det derimod af indstillingen fremgår, at § 10 ikke er til hinden for, at der kan meddeles opholdstilladelse, skal der efter den foreslåede ordnings andet trin foretages en vurdering af de øvrige gældende betingelser for ophold på Færøerne. Kompetence til at træffe afgørelse er i alle tilfælde hos den færøske myndighed.

Der henvises i øvrigt til afsnit 2.2 i de almindelige bemærkninger.

Til nr. 3

Den gældende bestemmelse i udlændingelovens § 52 b indeholder ingen bestemmelse om Udlændingenævnets behandling af klagesager over afgørelser truffet af færøske myndigheder. Efter § 46, stk. 2, i den for Færøerne gældende udlændingelov kan afgørelser, som Udlændingestyrelsen og Styrelsen for International Rekruttering og Integration har truffet i første instans, påklages til udlændinge- og integrationsministeren.

Den foreslåede nye bestemmelse i udlændingelovens *§ 52 b, stk. 6*, fastsætter, at Udlændingenævnet (endvidere) kan behandle klager over afgørelser, der træffes i første instans af en færøsk myndighed i medfør af § 46 i.

Den foreslåede bestemmelse i udlændingelovens *§ 52 b, stk. 6*, indebærer, at reglerne om klageadgang ændres i forbindelse med en delegation af afgørelseskompetence i første instans i visse sager om ophold på Færøerne, således at klager over den færøske myndigheds førsteinstansafgørelse vil skulle indbringes for Udlændingenævnet, der er et (dansk) uafhængigt kollegialt domstolslignende forvaltningsorgan.

Det forudsættes, at udlændingeloven gældende for Færøerne i medfør af den foreslåede anordningshjemmel i territorialbestemmelsen i lovforslaget, jf. lovforslagets § 3, ændres således, at § 52 a (om bl.a. Udlændingenævnets sammensætning, beskikkelse af medlemmer efter udpegning, formandskab og koordinationsudvalg mv. samt endelighedsbestemmelse i forhold til administrativ rekurs) og § 52 c (om bl.a. sekretariatsbetjening af Udlændingenævnet, indhentelse af udtalelse fra Udlændingestyrelsen eller fra Styrelsen for International Rekruttering og Integration, behandlingsform, formandskabskompetence mv.) i den for Danmark gældende udlændingelov finder tilsvarende anvendelse ved Udlændingenævnets behandling af klager over afgørelser truffet af en færøsk myndighed efter delegation i medfør af den foreslåede bestemmelse i udlændingelovens § 46 i.

Der henvises i øvrigt til afsnit 3 i de almindelige bemærkninger.

Til nr. 4

Den gældende bestemmelse i udlændingelovens § 52 b, stk. 6, fastsætter, at klage til Udlændingenævnet over de afgørelser, der er nævnt i stk. 1-5, skal være indgivet, inden 8 uger efter at klageren har fået meddelelse om afgørelsen. Udlændingenævnets formand eller den, formanden bemyndiger dertil, kan i særlige tilfælde beslutte, at en klage skal behandles, selv om klagen er indgivet efter udløb af fristen i 1. pkt.

Ved den foreslåede ændring af udlændingelovens § 52 b, stk. 6, der bliver stk. 7, ændres stk. 1-5 til stk. 1-6.

Den foreslåede ændring af udlændingelovens § 52 b, stk. 6, der bliver stk. 7, indebærer, at klager over den færøske myndigheds førsteinstansafgørelser i forbindelse med en delegation af afgørelseskompetence i første instans i visse sager om ophold på Færøerne som udgangspunkt skal være indgivet, inden 8 uger efter at klageren har fået meddelelse om afgørelsen, dog således at Udlændingenævnets formand eller den, formanden bemyndiger dertil, i særlige tilfælde kan beslutte, at en klage skal behandles, selv om klagen er indgivet efter udløbet af 8-ugers-fristen.

Der henvises i øvrigt til afsnit 3.2 i de almindelige bemærkninger.

*Til § 2*

Det foreslås i *§ 2, stk. 1*, at loven træder i kraft den 1. juli 2019.

Herved sikres det, at loven, herunder den foreslåede klageordning, jf. lovforslagets § 1, nr. 3 og 4, først træder i kraft på det tidspunkt, hvor den organisatoriske og praktiske forberedelse, navnlig af de relevante færøske myndigheders behandling af sagerne, er tilendebragt på en sådan måde, at sagerne kan behandles i overensstemmelse med udlændingeloven gældende for Færøerne og Danmarks internationale forpligtelser.

Den foreslåede bestemmelse i *§ 2,* *stk. 2,* fastsætter, at lovens § 1, nr. 2-4, ikke finder anvendelse på sager om ophold på Færøerne, som på tidspunktet for udlændinge- og integrationsministerens beslutning om at delegere kompetence til at træffe afgørelse til en færøsk myndighed efter udlændingelovens § 46 i, stk. 1, er under behandling i Udlændingestyrelsen, Styrelsen for International Rekruttering og Integration eller Udlændinge- og Integrationsministeriet. For sådanne sager finder de hidtil gældende regler anvendelse.

Den foreslåede bestemmelse indebærer, at sager om ophold på Færøerne omfattet af delegationshjemlen i den foreslåede bestemmelse i udlændingelovens § 46 i, stk. 1, jf. stk. 2, som måtte være under behandling i Udlændingestyrelsen eller Styrelsen for International Rekruttering Integration på det tidspunkt, hvor udlændinge- og integrationsministeren i medfør af den foreslåede bestemmelse i udlændingelovens § 46 i, stk. 1, måtte beslutte at delegere kompetence til at træffe afgørelse til en færøsk myndighed, skal færdigbehandles af disse myndigheder.

Ligeledes indebærer den foreslåede bestemmelse, at klager over afslag på opholdstilladelse mv. i sådanne sager, som måtte være under behandling i Udlændinge- og Integrationsministeriet på det tidspunkt, hvor udlændinge- og integrationsministeren måtte beslutte at delegere kompetence til at træffe afgørelse til en færøsk myndighed, færdigbehandles af ministeriet.

*Til § 3*

Efter udlændingelovens § 66 gælder loven ikke for Færøerne og Grønland, men kan ved kongelig anordning helt eller delvis sættes i kraft for Færøerne og Grønland med de afvigelser, som de henholdsvis færøske eller grønlandske forhold tilsiger.

Den foreslåede bestemmelse, der vedrører lovens territoriale gyldighedsområde, indebærer, at loven ikke gælder for Færøerne og Grønland, men ved kongelig anordning kan sættes helt eller delvis i kraft for Færøerne med de ændringer, som de færøske forhold tilsiger.

**Bilag 1**

**Lovforslaget sammenholdt med gældende lov**

|  |  |
| --- | --- |
| *Gældende formulering* | *Lovforslaget* |
|  | **§ 1**I udlændingeloven, jf. lovbekendtgørelse nr. 1117 af 2. oktober 2017, som ændret senest ved § 38 i lov nr. 1711 af 27. december 2018, foretages følgende ændringer: |
| **§ 11. ---***Stk. 2-18.* **---** | **1.** I *§ 11* indsættes som *stk. 19*:»*Stk. 19.* Udlændinge- og integrationsministeren kan efter forhandling med Færøernes landsstyre fastsætte nærmere regler om, at tidsubegrænset opholdstilladelse på Færøerne betinges af, at den pågældende udlænding har en integrationsrelevant tilknytning til Færøerne.« |
| **§ 46 h. ---** | **2.** Efter § 46 h indsættes: »**”»§ 46 i.** Udlændinge- og integrationsministeren kan efter forhandling med Færøernes landsstyre delegere kompetencen til at træffe afgørelse i første instans i sager om ophold på Færøerne til en færøsk myndighed i følgende sager:1. Sager om opholdstilladelse til udlændinge, som tidligere har haft dansk indfødsret, jf. § 9, stk. 1, nr. 1, i udlændingeloven som sat i kraft for Færøerne ved kongelig anordning.
2. Sager om opholdstilladelse som følge af familiemæssig tilknytning til personer bosiddende på Færøerne, jf. § 9, stk. 1, nr. 2-4, og § 9, stk. 2, nr. 1 og 4, i udlændingeloven som sat i kraft for Færøerne ved kongelig anordning.
3. Sager om opholdstilladelse som følge af beskæftigelsesmæssige eller erhvervsmæssige hensyn på Færøerne, jf. § 9, stk. 2, nr. 3, i udlændingeloven som sat i kraft for Færøerne ved kongelig anordning og lov for Færøerne om udlændinges adgang til opholdstilladelse med henblik på visse former for beskæftigelse.
4. Sager om opholdstilladelse som religiøs forkynder, studerende eller med henblik på praktik- eller au pair-ophold, jf. § 9, stk. 2, nr. 4, i udlændingeloven som sat i kraft for Færøerne ved kongelig anordning.
5. Sager om opholdstilladelse som medfølgende familiemedlem til personer, der har fået opholdstilladelse på Færøerne som studerende eller på baggrund af beskæftigelse, jf. § 9, stk. 2, nr. 4, i udlændingeloven som sat i kraft for Færøerne ved kongelig anordning.

 *Stk. 2.* Stk. 1 omfatter desuden afgørelser om afvisning af ansøgninger, jf. § 9, stk. 7, i udlændingeloven som sat i kraft for Færøerne ved kongelig anordning, afgørelser om forlængelse af opholdstilladelse, jf. § 11, stk. 2, i udlændingeloven som sat i kraft for Færøerne ved kongelig anordning, afgørelser om tidsubegrænset opholdstilladelse, jf. § 11, stk. 3 og 4, i udlændingeloven som sat i kraft for Færøerne ved kongelig anordning, konstatering af bortfald af opholdstilladelse og afgørelser om, at en opholdstilladelse ikke skal anses for bortfaldet, jf. §§ 17 og 18 i udlændingeloven som sat i kraft for Færøerne ved kongelig anordning, afgørelser om inddragelse af opholdstilladelse, jf. § 19 i udlændingeloven som sat i kraft for Færøerne ved kongelig anordning, afgørelser om opsættende virkning, jf. § 33 i udlændingeloven som sat i kraft for Færøerne ved kongelig anordning, samt afgørelser om identitetsfastlæggelse, fastsættelse af alder i forbindelse med en ansøgning om opholdstilladelse som følge af en familiemæssig tilknytning til en person bosiddende på Færøerne, tilbagerejsetilladelse og laisser-passez. *Stk. 3.* Er kompetencen til at træffe afgørelse delegeret til en færøsk myndighed i medfør af stk. 1, indhenter den færøske myndighed en bindende indstilling fra Udlændingestyrelsen eller Styrelsen for International Rekruttering og Integration om, hvorvidt udlændingen er udelukket fra at opnå eller bevare opholdstilladelse på Færøerne, jf. § 10 i udlændingeloven som sat i kraft for Færøerne ved kongelig anordning. Indstillingen, der ikke er en afgørelse, skal lægges til grund ved den færøske myndigheds afgørelse af sagen.« |
| **§ 52 b. ---***Stk. 2-5.* **---** | **3.** I *§ 52 b* indsættes efter stk. 5 som nyt stykke: »*Stk. 6*. Udlændingenævnet kan endvidere behandle klager over afgørelser, der træffes i første instans af en færøsk myndighed i medfør af § 46 i. «Stk. 6 og 7 bliver herefter stk. 7 og 8.  |
| *Stk. 6.*  Klage over de afgørelser, dr er nævnt i stk. 1-5, skal være indgivet, inden 8 uger efter at klageren har fået meddelelse om afgørelsen. Udlændingenævnets formand eller den, formanden bemyndiger dertil, kan i særlige tilfælde beslutte, at en klage skal behandles, selv om klagen er indgivet efter udløb af fristen i 1. pkt.*Stk. 7.* **---** | **4.** I *§ 52 b, stk. 6,* der bliver stk. 7, ændres »stk. 1-5« til: stk. »1-6«. |
|  | **§ 2** *Stk. 1*. Loven træder i kraft den 1. juli 2019.  *Stk. 2*. Lovens § 1, nr. 2-4, finder ikke anvendelse på sager om ophold på Færøerne, som på tidspunktet for udlændinge- og integrationsministerens beslutning om at delegere kompetence til at træffe afgørelse til en færøsk myndighed efter udlændingelovens § 46 i, stk. 1, er under behandling i Udlændingestyrelsen, Styrelsen for International Rekruttering og Integration eller Udlændinge- og Integrationsministeriet. For sådanne sager finder de hidtil gældende regler anvendelse. |
|  | **§ 3**Loven gælder ikke for Færøerne og Grønland, men kan ved kongelig anordning helt eller delvis sættes i kraft for Færøerne med de ændringer, som de færøske forhold tilsiger. |